ការសំភាសន៏របស់អ្នកមីង ឈឹម សារ៉ុន

ក.អ្នកធ្វើការសំភាសន៏ឈ្មោះ កុសល្យ វឌ្ឃនះនិមល     ​​​​​​ ​  ​ខ.អ្នកត្រូវគេសំភាសន៏ឈ្មោះ​​ ឈឹម សារ៉ុន

ក៖ អញ្ចឹងជាដំបូងខ្ញុំសូមអរគុណអ្នកមីងដែរបានអនុញាតិអោយខ្ញុំមកសំភាសន៏មីងថ្ងៃហ្នឹង។ ហើយអើ​ អ្នកមីងខ្ញុំឈ្មោះកុសល្យ វឌ្ឃនះនិមល ដែរត្រូវសំភាសន៏មីងថ្ងៃហ្នឹង។ ហើយទីតាំងដែរសំភាសន៏គឺនៅភូមិដំណាក់ធំ សង្កាត់ស្ទឺងមានជ៏យ ខណ្ឌ័មានជ៏យ រាជធានី។ ហើយអ្នកមីងថ្ងៃខែសំភាសន៏គឺនៅថ្ងៃទី ១០ ខែ ០៦ ឆ្នាំ ២០១៨។ ហើយអើ គោលបំណងនៃការសំភាសន៏គឺត្រូវបានរៀបចំឡើងដោយសកលវិទ្យាល័យមួយដែរនៅសហរដ្ធអាមេរិក ដែរមានឈ្មោះថា BYU ហ្អាមីង។ ហើយមូលហេតុដែរសាលាBYU អើ រៀបចំឡើងដោយការសំភាសន៏នេះឡើងដើម្បីជួយដល់សមាជិកនៅស្រុកខ្មែរ នឹងប្រជាជនខ្មែរគាត់អាចមានឱកាសថែរក្សារប្រវត្តិក្រុមគ្រួសារទុក ដើម្បីអោយកូនចៅជំនាន់ក្រោយរបស់អ្នកមីង អាចមានឱកាសរៀនពីជីវិតរបស់អ្នកមីង ហើយការនឹងមានអើ អ្នកមីងអាចមានឱកាសដើម្បីផ្តាំផ្ញើរដល់កូនចៅជំនាន់ក្រោយៗទៀតរបស់អ្នកមីងដើម្បីពួកគាត់អាចដឹងនៅអ្វីដែរអ្នកមីងចង់អោយពួកគាត់ធ្វើ។ អញ្ចឹងជាដំបូងខ្ញុំចង់សួរអ្នកមីងអើ តើអ្នកមីងមានឈ្មោះពេញ ឈ្មោះនៅក្នុងអតសញាតិបទ ឈ្មោះអីគេដែរ?

ខ៖ ឈ្មោះ ឈឺម សារ៉ុន។

ក៖ ឈឺម សារ៉ុន?

ខ៖ ចាស ឈឺម សារ៉ុន។

ក៖ ហើយ អ្នកមីងមានឈ្មោះហៅក្រៅហ្អេស?

ខ៖ ឈ្មោះ ណារូ។

ក៖ ឈ្មោះ?

ខ៖ ណារូ។

ក៖ ហើយឈ្មោះណារូហ្នឹង គឺហៅតាំងពីក្មេងមកឬក៏ទើបតែហៅពេលអ្នកមីងចាស់ហើយ?

ខ៖ ហៅតាំងពីក្មេង ឈ្មោះហ្នឹង ឈ្មោះឈឺម សារ៉ុនហ្នឹង ខ្ញុំកែនៅពេលដែរខ្ញុំប្រលង។

ក៖ ចាស។

ខ៖ ចាស។

ក៖ ហើយអើ បើសិនគិតមកដល់ឥឡូវឆ្នាំនេះ តើអ្នកមីងមានអាយុមាណហើយ?

ខ៖ បើខ្ញុំគិតទៅ អាយុ៦៣សិបបីឆ្នាំហើយឆ្នាំថ្មី។

ក៖ ៦៣សិបបីឆ្នាំ?

ខ៖ ចាស។

ក៖ ចាស ហើយតើអ្នកមីងចាំថា អ្នកមីងកើតនៅថ្ងៃណា ខែណា ឆ្នាំណាហ្អេស?

ខ៖ ខ្ញុំដឺងថាអើ ខ្ញុំកើតនៅថ្ងៃទី០២ ខែ០៣ ហើយអើ ១៩៥៥។

ក៖ ថ្ងៃទី ០២ខែ០៣?

ខ៖ ចាស។

ក៖ ឆ្នាំ១៩៥៥។

ខ៖ ថ្ងៃអើ ខែ០២ ថ្ងៃ០៣។

ក៖ ថ្ងៃ០២ ខែ០៣ ឆ្នាំ១៩៥៥?

ខ៖ ចាស។

ក៖ ចាស ហើយចុះអើ តើអ្នកមីងដឹងថាឆ្នាំខ្មែររបស់អ្នកមីង ឆ្នាំអីគេហ្អេស?

ខ៖ ឆ្នាំវក។

ក៖ ឆ្នាំវក សត្វអីគេមីង?

ខ៖ សត្វស្វា។

ក៖ ឆ្នាំវកសត្វស្វា?

ខ៖ ហិហិ ។

ក៖ សត្វស្វា កំប្លែង។

ខ៖ ហ្អឺ។

ក៖ ហើយចុះ​ តើអ្នកមីងចាំពីទីកន្លែងកំណើតរបស់អ្នកមីងហ្អេស? ដូចជានៅភូមិអី ស្រុកអី ខេត្តអីអញ្ចឹងហា?

ខ៖ ខ្ញុំនៅខាង ខេត្តកំពង់ចាម។

ក៖ កំពង់ចាម?

ខ៖ ស្រុកកំពង់សៀម​ អើ ឃុំកំពង់សៀម ភូមិបឹងកុក។

ក៖ ចាស ភូមិបឹងកុក ឃុំកំពង់សៀម ស្រុកកំពង់សៀម?

ខ៖ ស្រុកកំពង់សៀម។

ក៖ ស្រុកកំបងសៀម ខេត្តកំពង់ចាម?

ខ៖ ចាស។

ក៖ ចាស អញ្ចឹងអ្នកមីងនាក់ស្រុកកំពង់ចាមណា?

ខ៖ ចាស។

ក៖ ចាស សំរាប់អើ ក្រុមគ្រួសារអ្នកមីងផ្ទាល់ តើអ្នកមីងមានបងប្អូនចំនូនមាណនាក់ដែរ?

ខ៖ ខ្ញុំមានបងប្អូនចំនួន៧នាក់ ស្រីបួនប្រុសបី។

ក៖ ហ្អរ ស្រីបួន ប្រុសបី?

ខ៖ ចាស។

ក៖ ច្រើនគ្នារដែរ?

ខ៖ ចាស។

ក៖ ហើយអើ តើអ្នកមីងជាកូនទីមាណ?

ខ៖ ខ្ញុំជាកូនពៅគេ។

ក៖ ហ្អរ អ្នកមីងកូនពៅគេ? អាយុ៦៣សិបបីឆ្នាំហើយ។

ខ៖ ចាស។

ក៖ អញ្ចឹងបងៗគាត់ចាស់ៗអស់ហើយ?

ខ៖ ចាស។

ក៖ ចាស។

ខ៖ បងស្រីទី ទីបី អើបងស្រីទីបីហ្នឹងគាត់ អើទីពីគាត់អាយុអើ ជិតជាងហើយ។

ក៖ ហ្អរ អាយុច្រើនហើយ?

ខ៖ ចាស។

ក៖ ចាស ។

ខ៖ ចាស ហើយបងប្រុសមួយទៀត បងប្រុស បើយើងរាប់ពីប្រុសទីមួយទីពីអញ្ចឹងហាណា។

ក៖ ចាស។

ខ៖ បងប្រុសទីបីហ្នឹងគាត់អាយុហុកសិបប្រាំបួនឆ្នាំហើយ។

ក៖ ហ្អរ ចាសអាយុច្រើនៗអស់ហើយ?

ខ៖ ចាស នៅតែបីនាក់ហ្នឹងទេ។

ក៖ ចាស អញ្ចឹងក្រូវពីហ្នឹងស្លាប់អស់ហើយ?

ខ៖ ចាស។

ក៖ នៅរស់បីនាក់?

ខ៖ ចាស។

ក៖ ហ្អរ ចាស។ អញ្ចឹងតើអើ នាក់មីងអាចរៀបរាប់ឈ្មោះរបស់បងប្អូនរបស់នាក់មីងតាំងពីកូនទីមួយរហូតដល់កូនពៅបានហ្អេស?

ខ៖ ចាស បងប្រុសរបស់ខ្ញុំហ្នឹងឈ្មោះ ឈឹម គឹមលី។

ក៖ ឈឹម គឹមលី?

ខ៖ ចាស។ បន្ទាប់មក ឈឹម គឺមលុន។

ក៖ ឈឹម គឹមលុន? ចាស។

ខ៖ ចាស បងស្រីអើ ទី​​ ទីៗមួយហ្នឹងឈ្មោះ ឈឹម សារ៉ុនណារី។

ក៖ ឈឹម សារ៉ុនណារី? ចាស។

ខ៖ ចាស ហើយបងទីពីហ្នឹងឈ្មោះអើ ឈឹម សុគន្ធ។

ក៖ ឈឹម សុគន្ធ?

ខ៖ ចាស បងស្រីមួយទៀតឈ្មោះ ឈឹម សាមឿន។

ក៖ ឈឹម សាមឿន?

ខ៖ ចាស ហើយឈឹម សារ៉ុន ដល់ខ្ញុំ។

ក៖ ឈឹម សារ៉ុន ពៅគេ? ចុងក្រោយគេ?

ខ៖ ចាស។

ក៖ ចាស ហើយអើ តើនាក់មីងបានចងចាំសាច់រឿងអីខ្លះអំពីអនុស្សាវរីយ៏របស់នាក់មីង? នៅពេលដែរនាក់មីងនៅក្មេងៗដែរមានជាមួយបងប្អូនមីងអញ្ចឹងហាណា?

ខ៖ ចាស។

ក៖ បានលេងអីខ្លះជាមួយគ្នារ?

ខ៖ ដោយសារខ្ញុំអើ មិនសូវជាមានការចងចាំអីប៉ុន្មានទេ ព្រោះពេលដែរខ្ញុំដឹងក្តីមកបងប្រុសខ្ញុំបែកគ្នារអស់។

ក៖ ហ្អរ?

ខ៖ ខ្ញុំនៅតែជាមួយបងស្រីអើ ទីមួយហើយនឹងបងស្រីទីទីបន្ទាប់ខ្ញុំហាណា។

ក៖ ចាស។

ខ៖ ហើយខ្ញុំមានតែអនិស្សាវរីយ៏ជាមួយបងស្រីបន្ទាប់ខ្ញុំច្រើនជាងគេ។

ក៖ ចាស។

ខ៖ គាត់តែងតែញោះខ្ញុំ តែងតែ។

ក៖ ហឹម។

ខ៖ គាត់តែងតែ ប្រើខ្ញុំបើខ្ញុំអត់ធ្វើអញ្ចឹងគាត់ថា អើ ទៅមិនទៅឡូវមិនទៅអញទៅខ្លួនឯង គាត់ថាអញ្ចឹងហា។

ក៖ ចាស។

ខ៖ តែខ្ញុំមានអារម្មណ៏មួយហ្នឹងដក់ជាប់ក្នុងចិត្តរហូត។( ហឹម គាត់យំ)

ក៖ ស្រឡាញ់គាត់?

ខ៖ ចាស។

ក៖ ចាស។

ខ៖ ដ៏ពេលក្រោយមកគាត់ក៏ទៅតាមបងស្រីខ្ញុំ ទៅជំនាន់ពលពតហ្នឹង។

ក៖ ចាស។

ខ៖ ខ្ញុំបែកពីគាត់។

ក៖ ហ្អរ?

ខ៖ ខ្ញុំបែកពីគាត់ ខ្ញុំទៅតែម្នាក់ឯង ខ្ញុំជិះកង់ទៅហា។

ក៖ ចាស។

ខ៖ ខ្ញុំទៅតែម្នាក់ឯង ហើយបងស្រីខ្ញុំ គាត់បន្ទាប់ខ្ញុំហ្នឹងគាត់ត្រូវទៅ ឆ្នាំក្រោយគាត់ត្រូវទៅស្រុកបារាំងហា។

ក៖ ចាស។

ខ៖ ព្រោះគូដណ្តឹងគាត់នៅហ្នឹងអញ្ចឹងហា។

ក៖ ចាស។

ខ៖ ហើយបង បងស្រីទីពីខ្ញុំគាត់មានប្តីជាទាហានហើយខាងគូប្លង់។

ក៖ ចាស។

ខ៖ គូប្លង់បាន ដ៏ពេលហើយអញ្ចឹងគាត់ក៏ទៅជាមួយបង ការហ្នឹងផ្ទះខ្ញុំហ្នឹងវានៅអើ ខ្ញុំនៅក្នុងបន្ទុកបងស្រីខ្ញុំ។

ក៖ ចាសចាស។

ខ៖ ហើយដ៏ពេលនេះខ្ញុំ វានៅក្មេងវារៀងរពិសដែរណា។

ក៖ ចាស។

ខ៖ លេងខ្ញុំជិះកង់ទៅលេងបងជីដូនមួយខ្ញុំនៅទួលស្បៅហាណា។

ក៖ ចាស។

ខ៖ ខ្ញុំក៏ជាប់នៅហ្នឹងទៅ។

ក៖ ចាស។

ខ៖ ហើយថ្ងៃនោះហើយដែរគេគៀរចេញពីខេត្ត។

ក៖ ចាស។

ខ៖ ហើយដ៏ពេលអញ្ចឹងយើងត្រូវបែកគ្នារ។

ក៖ ចាស។

ខ៖ បងស្រីខ្ញុំ បន្ទាប់ខ្ញុំហ្នឹងគាត់ទៅតាមបងស្រីខ្ញុំទីមួយ។

ក៖ ចាស។

ខ៖ ខ្ញុំមានក្មួយបួននាក់។

ក៖ ចាស។

ខ៖ ហើយអញ្ចឹងក្រុមគ្រួសាររបស់គាត់ក៏ទៅទាំងអស់គ្នារអញ្ចឹងទៅ ខ្ញុំបែកតែម្នាក់ឯង មកជាមួយបងជីដូនមួយខ្ញុំ។

ក៖ ចាស។

ខ៖ ហើយដ៏អញ្ចឹងដ៏តែធ្លាក់ចូលក្នុងសង្គមអើ រំដោះហ្នឹងខ្ញុំទៅតែឯង ហើយខ្ញុំមានខោអាវតែមួយបន្លះ ហើយបងស្រីជីដូនមួយខ្ញុំហ្នឹងគាត់បែកចេញពីខ្ញុំទៀត ដ៏បែកគ្នារទៅវាយប់មនុស្សវាច្រើនមើលអត់ឃើញទេ។

ក៖ ចាស។

ខ៖ ខ្ញុំទៅតែម្នាក់ឯង ឯកកោណាស់។

ក៖ ចាស។

ខ៖ ចាស។

ក៖ អញ្ចឹងមានន័យថានាក់មីងអត់សូវមានបទពិសោធន៏ច្រើនជាមួយហ្នឹងបងប្អូនទេ ដោយសារជំនាន់ហ្នឹងមានការបែកបាក់គ្នារច្រើន?

ខ៖ ចាស ចាស អើ ដ៏ពេលអញ្ចឹងខ្ញុំក៏ចេញមកជំនាន់ពលពតតែម្នាក់ឯង ខ្ញុំដឹងថាព្រះបានថែរក្សាខ្ញុំ ព្រោះអី? ខ្ញុំមកខ្ញុំអត់ចេះញាំបាយលាយពតអត់ចេះញាំបាយលាយទឹក។

ក៖ ចាស។

ខ៖ អញ្ចឹងខ្ញុំស្គាល់តែទឹកភ្នែករហូតដើរតាមគេរហូតហើយហើមជើងហើមដៃអស់ហើយ កាលជំនាន់ហ្នឹងស្លៀកពាក់សំពត់កៅស៊ូ ស្លៀកសំពតកៅស៊ូអញ្ចឹងពាក់អាវដៃខ្លី ហើយជិះកង់មួយគេសុំកង់ គេស្នើកង់អញ្ចឹងអោយគេ មិនដឹងថាស្នើហ្នឹងរបៀបមិចយើងអត់ដឹងហា។

ក៖ ចាស។

ខ៖ ហើយខ្ញុំចេះតែដើរតាមគេរហូត ហើយខ្ញុំដើរមកជួបមនុស្សពីនាក់ប្តីប្រពន្ធហ្នឹង គេឃើញសារ៉ុងខ្ញុំថ្មីគេអោយខោយើងចាស់ស្លៀកដើម្បីយកសារ៉ុងយើងទៅដូរយកអង្ករអីអញ្ចឹងហា។

ក៖ ចាស។

ខ៖ ហើយខ្ញុំអត់ព្រម ខ្ញុំថាបើសិនខ្ញុំដូរយកខោហើយអោយសារ៉ុងទៅគេ ខ្ញុំអត់មានអីស្លៀកទេ។

ក៖ ចាស។

ខ៖ ខោវាអត់បានប្រវិលចុះឡើងចុះឡើងអញ្ចឹងហាណា។

ក​៖ ចាស។

ខ៖ អើ ហើយអញ្ចឹងគេដេញខ្ញុំចេញពីកន្លែងក្រុមគ្រួសារគេហា យើងដើរទៅជាមួយគេអញ្ចឹងហា។

ក៖ ចាស។

ខ៖ ខ្ញុំមិនដឹងបាយមិនដឹងទឹកនៅណាទេ? ដ៏ពេលខ្ញុំដើរទៅដល់អើ ស្រុកកងមាស។

ក៖ ចាស។

ខ៖ អើ ភូមិដំណាក់ជ្រៃ។

ក៖ ចាស។

ខ៖ ខ្ញុំបានចូលទៅក្នុងវត្តហ្នឹង ដូចថាគេងមួយដំណាក់មួយដំណាក់អញ្ចឹងហា។

ក៖ ចាស។

ខ៖ ហើយទីមួយហ្នឹងគេអត់ទទួលយកនាក់ថ្មីហ្អេ អត់ទាន់ទទួលយកហ្អេ។

ក៖ ចាស។

ខ៖ ហើយលោកគាត់សួរខ្ញុំថាចេះ អើ មីនាងឯងនៅភូមិណា ស្រុកណាអញ្ចឹងហា? ខ្ញុំថានៅ ម្តាយខ្ញុំនៅស្គុនតែខ្ញុំអត់ដែរទៅ ខ្ញុំអត់ស្គាល់ច្បាស់អីអញ្ចឹងហាណា។

ក៖ ចាស។

ខ៖ គ្រាន់តែថានៅក្មេងៗខ្ញុំធ្លាប់អញ្ចឹងទៅ អញ្ចឹងទៅលោកគាត់ថាអើ កុំទៅមុកទៀតអីនៅស្រុកហ្នឹងអត់មានអីស៊ីហ្អេ។

ក៖ ហ្អរ?

ខ៖ អញ្ចឹងលោកគាត់អាណិតហា។

ក៖ ចាស។

ខ៖ អញ្ចឹងទៅអើ ម្តាយធម៏ខ្ញុំហ្នឹងគាត់មានឪពុកគាត់នៅហ្នឹងវត្តហ្នឹងហា។

ក៖ ចាស។

ខ៖ គាត់យកបាយទៅអោយឪពុកគាត់អញ្ចឹង លោកគាត់ថាអើ អឹមអើ អញផ្ញើរអើ កូនស្រីនេះមួយផង វាតែលតោលម្នាក់ឯងអញ្ចឹងហាណា។

ក៖ ចាស។

ខ៖ អញ្ចឹងអញសុំអោយនៅជាមួយផង។

ក៖ ចាស។

ខ៖ រួចទៅអើ ម្តាយធម៏ខ្ញុំគាត់សុកចិត្តអោយខ្ញុំនៅ ហើយគេម្តាយធម៏ខ្ញុំពេលខ្ញុំទៅនៅបានបួនប្រាំថ្ងៃហ្នឹង ម្ចាស់ភូមិគេហ្នឹងដេញយើងចេញ។

ក៖ ចាសចាស។

ខ៖ ដេញគេថាកន្លែងហ្នឹងគេអត់ទាន់ទទួលយកនាក់ជំលៀសហា។

ក៖ ចាស។

ខ៖ គេដេញខ្ញុំចេញ ហើយខ្ញុំកាលហ្នឹងក៏អត់ទាន់ដឹងអីដែរណាកូន នៅរបៀបថាចរិកនៅក្មេងកូនពៅធ្លាប់នៅផ្ទះយំកន្ត្រាំជើងអញ្ចឹងហាណា។

ក៖ ចាស។

ខ៖ អង្គុយយំកន្ត្រាំជើងអញ្ចឹងទៅគេលែងដេញទៅ។

ក៖ ហ្អរ?

ខ៖ ម្តងជាពីដងអញ្ចឹងហា បីដងទៀតគេលែងដេញទៅ។

ក៖ ចាស។

ខ៖ ដ៏ក្រោយមកក៏គេទទួលនាក់ជំលៀសមកហ្នឹង ក៏ខ្ញុំក៏មានឈ្មោះនៅហ្នឹងទៅ។

ក៖ ចាស។

ខ៖ ហើយនាក់មកក្រោយគេតែងគិតថាខ្ញុំជាមេ ជាប្រជាជនចាស់គេខ្លាចខ្ញុំអញ្ចឹងហាណា។

ក៖ ចាស។

ខ៖ ហើយនាក់នៅប្រជាជនចាស់គេស្រឡាញ់ខ្ញុំ ដ៏អញ្ចឹងខ្ញុំរស់នៅបានដោយសារគេដែរទេ។

ក៖ ចាស។

ខ៖ ខ្ញុំមានសេកក្តីសុកវា គ្រាន់ថាគ្រាន់បើជាងគេបន្តិច។

ក៖ ចាស។

ខ៖ ព្រោះដោយសារគេគិតថាខ្ញុំជាប្រជាជនចាស់អញ្ចឹងហា។

ក៖ ចាស។

ខ៖ ហើយខ្ញុំមានធំមានធាត់ហ្នឹង កាលពេលហ្នឹងខ្ញុំធាត់ហា។

ក៖ ហិហិហិ។

ខ៖ ខ្ញុំគិតថាដូចជាសំណាងខ្ញុំដែរហា ប៉ុន្តែខ្ញុំតែងតែបរិច្ចាកអ្វីៗដែរខ្ញុំមានរកបានហា ខ្ញុំអោយទៅគេនាក់ណាដែរអត់។

ក៖ ចាស ហ្នឹងហើយ។

ខ៖ ដូចជាចាស់ទុំ​ ដូចជាកូនក្មេងពិនៗកូនឯងញាំអត់ឆ្អែតអញ្ចឹង ខ្ញុំសុកចិត្តអត់ខ្លួនឯង ដើម្បីអោយគេញាំ។

ក៖ ចាស។

ខ៖ អញ្ចឹងជួនកាលទៅគេចែកពោតពីអញ្ចឹង ជួនកាលគេចែកបរបមួយវែកអញ្ចឹង បរបររៀវអីអញ្ចឹងហាណា។

ក៖ ចាស។

ខ៖ ខ្ញុំសុកចិត្តអោយគេញាំ ដោយសារឃើញម្តាយគេឃ្លានពេកហា អញ្ចឹងកូនហ្នឹងវាទាពីម្តាយញាំ ដ៏អញ្ចឹងខ្ញុំសុកចិត្តលះបង់មួយហ្នឹង អញ្ចឹងអ្វីដែរយើងធ្វើណាកូនណាយើងនឹងទទួលបានផលមួយហ្នឹង។

ក៖ ចាស។

ខ​៖ គឺយើងមានសេកក្តីសុក។

ក​៖ ចាស។

ខ៖ ហើយខ្ញុំដឹងអស់ពីចិត្ត។

ក៖ ចាស។

ខ៖ ខ្ញុំតែងតែធ្វើបែបនេះរហូត។

ក៖ ចាស។

ខ៖ ដោយសារខ្ញុំគិតថាខ្លួនខ្ញុំមួយអត់បញ្ហាទេ ទោះយ៉ាងណាខ្ញុំបាត់បងបាត់ប្អូនអស់ហើយ​ ខ្ញុំវាអត់មានគោលដៅ។

ក៖ ចាសចាស។

ខ៖ អញ្ចឹងបើសិនជាយើងអញ្ចឹងក៏អត់អីដែរ ខ្ញុំអាណិតក្មេងៗ ក្មេងៗពីនាក់ពិនៗកូនឯងហ្នឹង។

ក៖ ចាស។

ខ៖ កូននោះមួយឆ្នាំមួយ ខ្ញុំគិតថាចេះបើសិនជាកូនហ្នឹងនៅរស់ខ្ញុំនឹងយកវាចញ្ចឹមហើយខ្ញុំអត់យកប្តីហ្អេស។

ក៖ ចាស។

ខ៖ ខ្ញុំគិតអញ្ចឹងហា តែខ្ញុំអាណិតវាមែនទែនថ្ងៃដែរគេយកវាទៅហ្នឹង ខ្ញុំរស់នៅជាមួយចង្កោមកូនហ្នឹង វាថាមីងចូលឆ្នាំហើយមីងដេអាវអោយខ្ញុំមួយ ខ្ញុំអាណិតវាមែនទែន ដលថ្ងៃចូលឆ្នាំហ្នឹងគេមកយកវាទៅបាត់ ដោយសារម្តាយវាជា ប៉ាវានាក់បើកយន្តហោះហា។

ក៖ ហ្អរ?

ខ៖ វានៅក្មេងហ្នឹង បងប្អូនវា វាជេគ្នារទៅវិញទៅមកហា។

ក៖ ចាស។

ខ៖ ដ៏ពេលអញ្ចឹងទៅ គេមកយកម៉ែវាទៅ ហើយប្អូនហា​ អាប្អូនវាដឹងហា អាបងអត់ដឹងហ្អេ អាប្អូនដឹងវាក្រាចអត់ព្រមទៅហ្អេ ហើយគាត់ចេះតែសួរថាគាត់ខុសអីគេបានយកគាត់ទៅអញ្ចឹងហាណា? ហើយខ្ញុំមានអនុស្សាវរីយ៏ជាមួយក្មេងៗពីនាក់ណា។

ក៖ ចាស។

ខ៖ វាតែងតែមានអី វាក៏ទុកអោយយើងញាំ យើងក៏ទុកអោយវា វាក៏ទុកអោយយើងអញ្ចឹងហា។

ក៖ ចាសចាស។

ខ៖ គឺវាប្រវត្តិវែងឆ្ងាយណាស់ នៃការអត់ឃ្លាន វាវែងឆ្ងាយណាស់កូន យើងមិនអាចរាយរាប់ប្រាប់បានច្រើនទេ ព្រោះបីឆ្នាំវាពិបាកណាស់។

ក៖ ចាស។

ខ៖ វាមានស្រណុក វាមាន ប៉ុន្តែខ្ញុំអរគុណព្រះណាស់ដែរបានជួយខ្ញុំអោយមានសេចក្តីសុក ដូចថាយើងនិយាយអីទៅគេស្តាប់។

ក៖ ចាស។

ខ៖ យើងមានតែគេចូលចិត្តយើងច្រើន។

ក៖ ចាស។

ខ៖ ហើយដូចថាយើងនិយាយអីទៅ ដូចគេអត់ចាប់កំហុសរបស់យើងអញ្ចឹងហា។

ក៖ ចាស។

ខ៖ ហើយយើងធ្វើអី ក៏ចេះតែព្យាយាមធ្វើតាមគេ ដោយសារយើងអត់ស្គាល់ពាក្យថាសំណាប។

ក៖ ចាសមីង។

ខ៖ អត់ស្គាល់ពាក្យថាស្រូវមិចម៉ាយើងអត់ដឹងទេ។

ក​៖ ចាស។

ខ៖ ប៉ុន្តែយើងទៅធ្វើបានតាមគេ នាក់ប្រជាជនគេចេះតែស្រឡាញ់យើង។

ក៖ ចាសមីងចាស។

ខ៖ ដ៏អញ្ចឹងគេចេះតែគាំទ្ររហូត អញ្ចឹងទៅខ្ញុំក៏មានសេចក្តីសុកតាមហ្នឹងទៅ ខ្ញុំមានអំណរណាស់។

ក៖ ចាស។

ខ៖ នាក់ខ្លះគេវេទនាណាស់។

ក៖ ចាស។

ខ៖ ដោយសារតែ ហេតុតែចំលែកខ្ញុំតែម្នាក់ ខ្ញុំជួបតែសេចក្តីសុកនោះទេ ខ្ញុំមិនដែរគិតថាអើ ខ្ញុំស្លាប់នៅថ្ងៃណាមួយនោះទេ ថ្ងៃណាខ្ញុំមិនដែរគិតទេ។

ក៖ ចាស។

ខ៖ ប៉ុន្តែខ្ញុំអាណិតជាងគេគឺក្មេងហើយនឹងមនុស្សចាស់។ ហើយម្តាយធម៏ខ្ញុំហ្នឹងក៏យកខ្ញុំទៅនៅជាមួយគាត់ហា គាត់តែងតែអើ និយាយថាអញ្ចេះអើ មាននាក់ធ្វើការនៅក្នុងអាដែងណាគេហៅថាប៉បឃីងហាណា។

ក៖ ចាស។

ខ៖ គាត់ស្រឡាញ់ខ្ញុំ គេហៅគាត់អាបារាំងមិត្តបារាំង។

ក៖ ហ្អរ ចាស។

ខ៖ គាត់ស្អាតណាស់ គាត់ខ្ពស់សក់រួញក្រហម។

ក៖ ចាស។

ខ៖ ហើយគាត់តែងតែមកលេងខ្ញុំ គាត់ចូលចិត្តខ្ញុំណាស់ ដោយសារមើលទៅគាត់ស្រឡាញ់ខ្ញុំណា ប៉ុន្តែវាមិនអាចទេ ព្រោះអីយើងវាប្រជាជនចាស់នឹងប្រជាជនថ្មីយើងមិនអាចទាក់ទងគ្នារបានហ្អេស បើសិនគេដឹងខុសសិលធម័គេហ្នឹងយកវៃចោល។

ក៖ ចាស។

ខ៖ ហើយដ៏ពេលហើយអញ្ចឹងចេះតែ ម្តាយធម៏ខ្ញុំគាត់ចេះតែថាអើ អាមុំ គាត់ហៅខ្ញុំអាមុំ អាមុំវាស្រឡាញ់ អើវាវាឃ្លានពោះគោវាឃ្លានពោះជ្រូកវាធ្លាប់នៅញាំឆ្ងាញ់អីអញ្ចឹងហាណា ហូបឆ្ងាញ់អញ្ចឹង។

ក៖ ចាស។

ខ៖ ហើយដ៏ពេលអញ្ចឹងគាត់ឮ គាត់ថាអើ ទៅយកមកនៅអើ មន្ទីរបស់គាត់អញ្ចឹងហាណា។

ក៖ ចាសចាស។

ខ៖ ហើយដឹកស្រូវទៅកន្លះថង់អញ្ចឹងទៅ កន្លះបាវអញ្ចឹងទៅទុកចោលហ្នឹងដឹងដូរប៉ុនមាណដងហ្អេស?

ក៖ ហិហិហិហិ។

ខ៖ ហើយមិត្តៗគេសួរថាណាមិត្តស្រូវ? គេឆ្លើយកាត់ថាន៏ស្រូវគាត់ហ្អរ ដឹងនៅតែហ្នឹងមាណដងហើយងៀកទៅឃើញតែនៅកន្លែងហ្នឹងរហូត។

ក៖ ហិហិហិហិ។

ខ៖ ដ៏អញ្ចឹងខ្ញុំចេះតែបានទៅ ហើយតែខ្ញុំនេះមានញាំអីទេពៅអើយ។

ក៖ ចាស។

ខ៖ ព្រោះអីខ្ញុំអាណិតគាត់ ឪពុកគាត់វង្វេង។

ក៖ ចាស។

ខ៖ ហើយឪពុកគាត់ចិនហា ធ្លាប់ញាំឆ្ងាញ់អញ្ចឹងហា។

ក៖ ចាស។

ខ៖ ហើយគាត់ចេះតែទានេះទានោះ គាត់អត់ដឹងហ្អរ។

ក៖ ចាស។

ខ៖ ដ៏ពេលអញ្ចឹងទៅយើងបានអាមួយហ្នឹងដើម្បីជួយក្រុមគ្រួសាររបស់គាត់ គាត់នៅតាមរកខ្ញុំដែរ គាត់តែងតែគិតពីខ្ញុំ។

ក៖ ចាស។

ខ៖ តែខ្ញុំក្រោយមកដ៏ពេលបាត់បង់កូនពីនាក់ហ្នឹងមកខ្ញុំក៏នៅជាមួយគាត់រហូតតទៅ គេបំបែកយើងរហូតហ្នឹង គេអត់អោយយើងនៅជុំគ្នារដោយស្រួលៗទេកូន។

ក៖ ចាស។

ខ៖ ប៉ុន្តែ។

ក៖ ហើយជីវិតម៉ាក់ក៏បានជួបមនស្សល្អៗច្រើន?

ខ៖ ចាស ហើយខ្ញុំដឹងថាគេជួយខ្ញុំរហូត ចុងក្រោយក៏គេខឹងខ្ញុំដែរ គេថាខ្ញុំស្រឡាញ់នាក់នេះស្រឡាញ់នាក់នោះ។ ហើយខ្ញុំអត់ដែរសោះ។

ក៖ ហិហិហិហិ។

ខ៖ ខ្ញុំអត់ដែរចាប់អារម្មណ៏មួយហ្នឹងហ្អេ ហើយចុងក្រោយក៏សួរខ្ញុំថា ខ្ញុំត្រូវរើសគ្រួសារ។ ខ្ញុំថាខ្ញុំអត់ចង់រៀបហ្អេ ព្រោះអីខ្ញុំចង់ចំរើអង្កការខ្ញុំនិយាយអញ្ចឹងហា។

ក៖ ចាស។

ខ៖ ខ្ញុំថាខ្ញុំដូចជាមានអំណាចក្នុងការនិយាយហាកូន។

ក៖ ចាស។

ខ៖ ពេលនោះខ្ញុំអត់ដឹងដែរហា ខ្ញុំថា គេសួរខ្ញុំថាក្នុងភូមិហ្នឹងនាក់ឯងស្រឡាញ់នាក់ណា?

ក៖ ចាស។

ខ៖ នាក់ឯងប្រាប់មកខ្ញុំនឹងរៀបការអោយនាក់ឯង។ ខ្ញុំថា កុំថាភូមិថាហ្នឹង ភូមិនាក់ដ៏ទៃដែរខ្ញុំទៅ ដើរទៅធ្វើការហ្នឹងខ្ញុំអត់មានពេញចិត្តនរណាម្នាក់សោះ។  បានអញ្ចឹងព្រោះអី? ប្រហែលគេមិនមែនជាគូនឹងខ្ញុំហ្អេ ខ្ញុំថាអញ្ចឹង។ អញ្ចឹងយើងគេអត់ចាប់បង្ខំយើងដែរហា។

ក៖ ចាស។

ខ៖ គេចង់ដឹងពី ពីអារម្មណ៏របស់យើង ថាយើងស្រឡាញ់នាក់នេះស្រឡាញ់នោះអីអញ្ចឹង ព្រោះអីគេតាមមើលយើងថាស្រឡាញ់នាក់ណាអីអញ្ចឹងហាណា ព្រោះអីគេចង់ចោតយើងថាយើងស្រឡាញ់ពូរបស់ក្មេងពីនាក់ហ្នឹង។

ក៖ ចាស។

ខ៖ តែពួកយើង កូនហាគេដាក់បន្ទប់តូចមួយអញ្ចឹងហា អោយយើងដេកជុំគ្នារហា ដេកជុំគ្នារហារួចទៅគេលបមើលយើងហាកូនណា។

ក៖ ចាស។

ខ៖ តែពួកយើងអត់មានរឿងអីត្រូវទាក់ទងគ្នារហ្អេ កូនហ្នឹងពីនាក់ដេកកណ្តាល ម៉ែវានៅខាងស្តាំ។

ក៖ ហ្អរ?

ខ៖ អញ្ចឹងគេពិនិត្យមើលហា ពិនិត្យមើល។ កូនអើយ ស្ងោសណ្តែកមួយឆ្នាំងប៉ុណ្ណឹងហា គេលួច ឆ្អិនហើយគេលួចយកទៅបាត់។

ក៖ ហិហិហិហិ វា។

ខ៖ ហើយនាំគ្នារអង្គុយសើច ហើយគាត់ហ្នឹងថាចេះ អាមុំអើ សណ្តែកហ្នឹងគេលួចបាត់ហើយអើយ។

ក៖ លួចមែន?

ខ៖ ហ្នឹងខំស្ងោរគេលួចបាត់ហើយ ខ្ញុំក៏ស្មានតែគាត់ថាលេង ដ៏ចុះទៅមើលហ្នឹងផ្នក់ភ្លើងគេយកបាត់ហើយ។

ក៖ ហិហិហិហិ។

ខ៖ ដាក់ដូងដាក់អីហើយៗវាស្រាប់តែបាត់ អញ្ចឹងបានថាយើងមានអនុស្សាវរីយ៏ជូជត់ច្រើនណាស់។

ក៖ ចាស។

ខ៖ បើសិនជានិយាយទៅវាអត់អស់ទេ ប៉ុន្តែគ្រាន់តែថាខ្ញុំទៅតាមសំណាងរបស់ខ្ញុំ។

ក៖ ចាស។

ខ៖ ទៅតាមផ្លូវជួបនឹងរឿងច្រើនណាស់។

ក៖ ចាស។

ខ៖ ហើយខ្ញុំក៏បានជួយដល់គេក៏ច្រើនណាស់ដែរ។

ក៖ ចាសចាស។

ខ៖ ពេលខ្ញុំសុកចិត្តអត់ខ្លួនឯង។

ក៖ ចាស។

ខ៖ ប៉ុន្តែ កូនហា ខ្ញុំធាត់ណាស់ណា ធាត់ដូចកូនឯងអញ្ចឹង។

ក៖ ហិហិហិ។

ខ៖ ហាសិបប្រាំបួនគីឡូរកូន។

ក៖ ចាស។

ខ៖ ហើយគេចេះតែតាមសួរខ្ញុំ ថាខ្ញុំហូបអីបានធាត់?

ក៖ ហិហិហិ។

ខ៖ ខ្ញុំថាខ្ញុំហូបបាយលាយដើមចេក ហើយនឹងហូបចេក។

ក៖ ហិហិហិហិហិ។

ខ៖ ចូលចិត្តបាយលាយចេកអី តាមពិតខ្ញុំឆ្កិសតែអាបាយៗទេ អាចេកហ្នឹងខ្ញុំទុកអោយគេហើយ។

ក៖ ចាស។

ខ៖ ដ៏អញ្ចឹង និយាយរួមខ្ញុំសំណាងល្អមករហូតកូន។

ក៖ ចាស។

ខ៖ ដូចព្រះជួយអញ្ចឹង។

ក៖ ចាស។

ខ៖ ហើយរួចដល់តែពេលមកពីដំណាក់កាលទៅមួយដំណាក់កាលកូនហា ចាប់ពីពេលហ្នឹងមកខ្ញុំឯកោម្នាក់ឯង ខ្ញុំដើរពីពាមចង្កររហូតដល់កំពង់ចាមស្វែងរកបងប្អូន។

ក៖ ចាស។

ខ៖ ខ្ញុំដើរតែម្នាក់ឯងគត់។

ក៖ ចាស ចុះអើ បងប្អូនដែរនៅរស់របស់នាក់មីងសព្វថ្ងៃ គាត់រស់នៅណាខ្លះ?

ខ៖ កាលពេលនេះគាត់រស់នៅអើ បឹងគេត។

ក៖ បឹងគេត?

ខ៖ បឹងគេតហ្នឹងកំពង់ចាមដែរ។

ក៖ ចាស ប៉ុន្តែសព្វថ្ងៃគាត់នៅណាដែរ ?

ខ៖ បង។

ក៖ នាក់ដែរនៅរស់ហា?

ខ៖​ បងស្រីខ្ញុំមួយទៀតនៅបឹងគេត។

ក៖ ចាស។

ខ៖ អើ បងប្រុសមួយទៀតនៅមណ្ឌលគីរី។

ក៖ នៅមណ្ឌលគីរី?

ខ៖ ចាស

ក៖ ហើយរីឯនាក់មីងនៅភ្នំពេញ?

ខ៖ ចាស។

ក៖ អញ្ចឹងរាល់ថ្ងៃមីងនៅតែទាក់ទងគ្នារអត់?

ខ៖ ទាក់ទងគ្នារទៅវិញទៅមក។

ក៖ ហ្អរ ចាស។

ខ៖ អញ្ចឹងរាល់ថ្ងៃខ្ញុំមានតែបងស្រីមួយហើយបងប្រុសមួយទៀតទេ។

ក៖ អញ្ចឹងរាល់ថ្ងៃនៅរស់ស្រីពីប្រុសមួយ?

ខ៖ ហ្នឹងហើយ។

ក៖ ចាស អញ្ចឹងអើ ទាក់ទងនឹងអើ ឪពុកម្តាយរបស់នាក់មីងវិញ។

ខ៖ ចាស។

ក៖ អើ តើនាក់មីងចាំឈ្មោះរបស់ម្តាយរបស់នាក់មីងហ្អេ គាត់ឈ្មោះអីគេ?

ខ៖ ម្តាយខ្ញុំឈ្មោះ អឹម រៀម។

ក៖ អឹម រៀម?

ខ៖ ចាស។

ក៖ ចាស ហើយចុះឪពុក?

ខ៖ ឪពុកឈ្មោះ ឈឹម មាញ។

ក៖ ឈឹម មាញ?

ខ៖ ចាស។

ក៖ ចាស អញ្ចឹងបើសិនជាគិតមកដល់ឥឡូវហា ទោះបីគាត់ស្លាប់ក៏ដោយ។

ខ៖ ចាស។

ក៖ គិតមកដល់ឥលូវ តើពួកគាត់ទាំងពីនាក់មានអាយុមាណហើយ?

ខ៖ អើ ខ្ញុំអត់ដឹងទេកូន ព្រោះអីកាលគាត់ស្លាប់ហ្នឹង គាត់អាយុ៥៧។ អាស្នារបានគេដឹង។

ក៖ ហ្អរ?

ខ៖ ព្រោះអីយើងបានធ្វើពង្យប្រវត្តបញ្ជូនទៅជ្រមុទទឹកគាត់ហ្អរ។

ក៖ ចាស។

ខ៖ ហើយឪពុកខ្ញុំកាលស្លាប់ហ្នឹងអាយុ៦១។

ក៖ តែបើសិនជាប្រហាក់ប្រហែល ប្រហែលមួយរយអីនៅ?

ខ៖ ប្រហែលដឹងកូន តាំងពីឆ្នាំចិតពីចិតបីឯណោះ។

ក៖ អញ្ចឹងមានន៏យថាគាត់អាយុច្រើនហើយ។

ខ៖ ចាស ចិត្តពីចិតបីហ្អរ។

ក៖ ចាស ត្រូវហើយដោយសារបងរបស់នាក់មីងគាត់អាយុច្រើនដែរ។

ខ៖ ចាស។

ក៖ អញ្ចឹងគាត?

ខ៖ បងខ្ញុំចិតជាងហើយ។

ក៖ ចាស អញ្ចឹងបើគិតមកដល់ឥឡូវគាត? អើ អាយុច្រើនណាស់ហើយ។

ខ៖ ចាស។

ក៖ ចាស ហើយអើ តើនាក់មីងចាំថា ពួកគាត់ទាំងពីនាក់កើតនៅថ្ងៃណា? ខែណា? ឆ្នាំណាហ្អេ?

ខ៖ ខ្ញុំអត់ដឹង ពេលដែរអាស្នារធ្វើពិធីហ្នឹង គេដាក់ឆ្នាំ កាលហ្នឹងដូចគេសំរេចយកអីខ្លួនគេអីខ្លួនគេ ខ្ញុំអត់ដឹងដែរណា។

ក៖ ចាស។

ខ៖ ព្រោះអីខ្ញុំប្រាប់គេថា គេស្លាប់ គាត់ស្លាប់នៅឆ្នាំចិតបី ហើយគាត់អាយុ ម្តាយខ្ញុំអាយុ៥៧។

ក៖ ចាសចាស។

ខ៖ ប៉ាខ្ញុំអាយុចិតសិបមួយឆ្នាំ អញ្ចឹងគេកាគេលេខ្លួនគេអីខ្លួនគេហាណ។

ក៖ គិតខ្លួនឯង?

ខ៖ ចាស គាត់គិតខ្លួនគាត់អញ្ចឹងគ្រាន់តែថាយើងដាក់ថាខែមួយថ្ងៃមួយអោយគាត់អញ្ចឹងហាណា។

ក៖ ចាស។

ខ៖ ពេលដែរយកជ្រមុទទឹកហើយ ឃើញថាទទួលបានដល់គាត់មែន ព្រោះខ្ញុំបានយល់សបិឃើញគាត់។

ក៖ ចាស។

ខ៖ គាត់សប្បាយចិត្តថាគាត់មានព្រះវិហារ។

ក៖ អញ្ចឹងឥឡូវអ្នកមីងអត់ចាំច្បាស់ទេ?

ខ៖ ចាស។

ក៖ ចាស ចុះអើ អ្នកមីងដឹងថាតើពួកគាត់ទាំងពីរកើតឆ្នាំខ្មែរឆ្នាំអីគេហ្អេ?

ខ៖ ម្តាយខ្ញុំកើតឆ្នាំរោងឪពុកខ្ញុំកើតឆ្នាំជូត។

ក៖ ឆ្នាំ? ម្តាយរបស់អ្នកមីងកើតឆ្នាំរោងសត្វអើ?

ខ៖ សត្វ សត្វពស់នាគរាជហា។

ក៖ សត្វពស់នាគរាជ?

ខ៖ ចាស។

ក៖ ដ៏ពេលឪពុក?

ខ៖ សត្វកណ្តោរ។

ក៖ កណ្តោរ? ឆ្នាំជូត?

ខ៖ ចាស។

ក៖ ចាស ហើយចុះអើ តើអ្នកមីងដឹងថាពួកគាត់ទាំងពីរកើតនៅភូមិអី ស្រុកអី ខេត្តអីហ្អេ?

ខ៖ ខ្ញុំអត់ដឹងច្បាស់ដែរ ព្រោះអីខ្ញុំនៅរៀង មិនដឹងថ្ងៃណាអីឆ្នាំណាទេព្រោះអីអញ្ចេះ ខ្ញុំវាកូនពៅគេហើយអើ។

ក៖ តូចជាងគេ។

ខ៖ តូចជាងគេវាអត់ដឹងរឿងអីទាំងអស់ ហើយប៉ុន្តែគ្រាន់តែដឹងថាស្រុកកំណើតរបស់គាត់នៅស្គុន។

ក៖ ហ្អរ? នៅស្គុនកំពង់ចាម?

ខ៖ កំពង់ចាម។

ក៖ ទាំងពីរអ្នកគាត់នៅកំពង់ចាមទាំងពីរ?

ខ៖ ចាស។

ក៖ ហ្អរ ចាស។ អើ​ អញ្ចឹងតើអ្នកមីងដឹងថាឪពុករបស់អ្នកមីងហា តាំងពីរក្មេងរហូតដល់គាត់ចាស់ តើគាត់បានប្រកបមុខរបរអីគេខ្លះដើម្បីចញ្ចឹមជីវិតរបស់គាត់ដែរ?

ខ៖ ចាស ខ្ញុំអើ អត់ដឹងទេ អត់ដឹងថាពេលដែរគាត់អើ ខ្ញុំពេលដឹងក្តីឡើងខ្ញុំឃើញគាត់ធ្វើការខាងមេការទឹក។

ក៖ មេការទឹក?

ខ៖ ចាស។

ក៖ ហ្អរ?

ខ៖ កាលពីរអើ ខ្ញុំមិនទាន់អើ មានខ្ញុំ ខ្ញុំឃើញរូបថតគាត់ជានាយទាហាន។

ក៖ នាយទាហាន?

ខ៖ ចាស។

ក៖ ហ្អរ?

ខ៖ ចាស ទាហានជើងក្រហមហា គេហៅទាហានទីក្រុងហា។

ក៖ ចាស។

ខ៖ ហើយម្តាយខ្ញុំហ្នឹងគាត់អ្នកលេងសិល្បះខាងយីកេយ៏។

ក៖ ហ្អរ ចាស។

ខ៖ ល្បីណាស់។

ក៖ ចាស។

ខ៖ ល្បីណាស់ក្រុមរបស់គាត់ហ្នឹង អញ្ចឹងបានថាខ្ញុំបានអើ មានសេចក្តីសុកដោយសារឈ្មោះគាត់។

ក៖ ហ្អរ?

ខ៖ ព្រោះអីនៅអើ ពាមចង្ករហ្នឹងគេស្គាល់គាត់។

ក៖ អញ្ចឹងទៅគេដឹង?

ខ៖ គេដឹង។

ក៖ ថាកូន?

ខ៖ ចាស អញ្ចឹងទៅខ្ញុំមានមោតនះភាពចំពោះម្តាយខ្ញុំ គាត់គេតែងសរសើរថាម្តាយខ្ញុំស្អាតណាស់ សរស្អាតហើយនិងច្រៀងពិរោះអីចឹងហាណា។

ក៖ មុខរបរ។ អញ្ចឹងមុខរបររបស់ម្តាយអ្នកមីងគាត់អើ ដើម្បីរកចញ្ចឹមជីវិតគាត់មានតែខាងសិល្បះមួយទេ?

ខ៖ ចាស សិល្បះហ្នឹងគាត់លេងតាំងពីគាត់នៅលូវហ្អរ ជាមួយឪពុករបស់គាត់ដូចថាឪពុករបស់គាត់ដូចថៅកែអីចឹងហាណា។

ក៖ ហ្អរ ចាសចាស។

ខ៖ ចាស ដ៏ពេលអញ្ចឹងទៅអើ ឪពុករបស់ខ្ញុំជាទាហានចឹងហាណា។

ក៖ ចាស។

ខ៖ ពេលអញ្ចឹងទៅខ្ញុំអត់ដឹងគាត់ជួបគ្នារមិចអីរបៀបមិចទេ ខ្ញុំអត់ដឹងដែរណា។

ក៖ ចាសចាស។

ខ៖ ប៉ុន្តែខ្ញុំដឹងតាមរយះបងនៅជាមួយគាត់កាលពលពតហ្នឹង គាត់និយាយប្រាប់ខ្ញុំអញ្ចឹងហ្នឹងថាម្តាយខ្ញុំហ្នឹងស្អាតហើយអើ ច្រៀងពិរោះហើយអើ ស្អាតជាងគេបងប្អូនគាត់ហ្នឹងហាណា។

ក៖ ហិហិហិហិហិ។

ខ៖ ដ៏ពេលអញ្ចឹងខ្ញុំអត់ដឹងថាអឺ គាត់ថា មុនដំបូងខ្ញុំអត់ដឹងដែរ គាត់ថាអឹមយីកេយ៏តាអឹមពិរោះណាស់។ខ្ញុំថាតាខ្ញុំហាតាអឹមហា។

ក៖ ហិហិហិហិ។

ខ៖ បានជាខ្ញុំគេជួយ។

ក៖ ចាប់ផ្តើមគេស្គាល់?

ខ៖ ចាស គេស្គាល់អញ្ចឹងក៏គេគោរពតាមរយះតាហ្នឹងអញ្ចឹងហា។

ក៖ ចាស។

ខ៖ គេគោរពគាត់ណាស់ ព្រោះអីគាត់ជាមនុស្សល្អ។

ក៖ ចាស។

ខ៖ តាខ្ញុំចិត្តល្អណាស់ ចងក្បិននៅតាមផ្លូវស្រាតអោយគេ។

ក៖ ហិហិហិ។

ខ៖ ឮ ឮគាត់និយាយឮម្តាយខ្ញុំនិយាយហា។

ក៖ ចាស។

ខ៖ ថាគេសុំហា សម្ពត់ចងក្បិនហ្នឹងស្រាតអោយគេហើយ។

ក៖ ចាស។

ខ៖ អញ្ចឹងខ្ញុំមានមោតណះភាពចំពោះគាត់។

ក៖ ចុះអើ ឪពុករបស់អ្នកមីងគាត់ជាមនុស្សប្រភេទណាដែរ? ដូចជាគាត់ជាមនុស្សដែរកាចស្លូត?

ខ៖ ហ្អរ គាត់ស្លូតណាស់ដូចប្តីខ្ញុំអញ្ចឹង។

ក៖ ហ្អរ?

ខ៖ ប្តីខ្ញុំហើយនិងគាត់ឆ្នាំដូចគ្នារ។

ក៖ ហ្អរ?

ខ៖ ចូលចិត្តស្អាតដូចគ្នារ។

ក៖ ចាស។

ខ៖ ប៉ុន្តែអត់សូវចេះម៉ាត់។

ក៖ អត់សូវចេះនិយាយ?

ខ៖ ចាស ប៉ុន្តែគាត់ខិលបន្តិចហើយ។

ក៖ ហិហិហិហិ។

ខ៖ ដូចប្តីខ្ញុំអញ្ចឹង។

ក៖ ចាស។

ខ៖ ម្តាយខ្ញុំក៏ពិបាកមិនតិចដែរគាត់។

ក៖ ចាសចាស។ ចុះម្តាយរបស់អ្នកមីងវិញគាត់ជាមនុស្សប្រភេទណាដែរ?

ខ៖ ម្តាយខ្ញុំកាច។

ក៖ ហ្អរ គាត់កាច?

ខ៖ ចាសចាស កាច តែគាត់ការពារកូនណាស់។

ក៖ ចាស។

ខ៖ ចាស ប៉ុន្តែគាត់ ចង់និយាយថាកូនណាចូលចិត្តភ្លេងចូលចិត្តអីគាត់អត់សូវចូលចិត្តហ្អេ។

ក៖ ចាស។

ខ៖ ដូចថាគាត់អត់ចង់អោយទៅតាមផ្លូវមួយហ្នឹងហ្អេ។

ក៖ ចាស។

ខ៖ ព្រោះអីគាត់មានបទពិសោធន៏រឿងហ្នឹងហើយគាត់មិនចូលចិត្តទៀតហា។

ក៖ ចាស។

ខ៖ ដ៏ពេលអញ្ចឹងគាត់កាន់តែខ្លាចកូន ប៉ុន្តែចេះតែ ធម្មតាពីរជំនាន់ខ្ញុំហ្នឹងមានណាគេចេះធ្វើអីកូន ទៅច្រៀងរាំនៅតែផ្ទះពេលចូលឆ្នាំចូលអីហ្នឹងបងស្រីខ្ញុំគាត់ចូលចិត្តណាស់។

ក៖ ចាស។

ខ៖ នៅហ្នឹងផ្ទះហ្នឹង ច្រៀងរាំនៅហ្នឹងផ្ទះហ្នឹង​ អាពេលយើងមានបុណ្យទានអីចឹងហាណា។

ក៖ ចាស។

ខ៖ ថាស្អី? ក្រុមគ្រួសារខ្ញុំដូចតែឥឡូវអញ្ចឹង ពីរមុនមកពេលធ្វើបុណ្យអីចឹងចូលចិត្តធ្វើនៅផ្ទះហ្នឹង ហៅគេហៅឯងមកដូច។

ក៖ ឥឡូវដែរ?

ខ៖ ចាស ដូចឥឡូវដែរ។

ក៖ ចាស។

ខ៖ ប៉ុន្តែគាត់មានទ្រង់ទ្រាយធំជាងយើងហា។

ក៖ ចាស។

ខ៖ ចាស ចូលចិត្តគាត់ណាស់ ពេលដែរគាត់ស្លាប់ទៅ សុទ្ធតែកូនសិល្សមួយសាលារតិចនិចហ្នឹង ទៅទាំងអស់។

ក៖ ចាស។

ខ៖ ទៅហែរទាំងអស់ គាត់ គាត់ជាមនុស្សម្នាក់អើ មានប្រជាប្រីយ៏ភាពជាមួយ ដូចក្មេងៗដូចអញ្ចឹងហាណា។

ក៖ ចាស។

ខ៖ ចាស ព្រោះគេស្រឡាញ់គាត់ គាត់មានអីគាត់ចែកចាយគេ។

ក៖ ចាស ហើយអើ តើអ្នកមីងបានចង់ចាំសាច់រឿងអីខ្លះដែរអ្នកមីងបានមានអនុស្សាវរីយ៏ជាមួយនិងឪពុកម្តាយរបស់អ្នកមីងហ្អេ? ដូចជានៅក្មេងចូលចិត្តទៅណាខ្លះជាមួយគាត់? គាត់បាននាំយើងទៅធ្វើអីខ្លះដើម្បីអោយយើងចងចាំហា?

ខ៖ ខ្ញុំអើ ចូលចិត្តដើរជាមួយម៉ាក់ខ្ញុំច្រើន ម្តាយខ្ញុំច្រើនជាង។

ក៖ ចាស។

ខ៖ ដោយសារយើងនៅតូចយើងត្រូវតែនៅតាមគាត់ អញ្ចឹងគាត់តែងតែនាំយើងទៅស្រុក ទៅលេងស្រុកទៅអីចឹងខ្ញុំស្គាល់តាមហ្នឹង។

ក៖ ចាស។

ខ៖ ព្រោះអីខ្ញុំនៅតូចខ្ញុំអត់ដឹងហ្អេ គាត់នាំទៅណាយើងទៅហ្នឹងអញ្ចឹងហាណា។

ក៖ ចាស។

ខ៖ ហើយគាត់តែងតែប្រាប់ខ្ញុំថា កូនឯងហាកុំដើរលេងច្រើន។ ហើយព្រោះអីខ្ញុំចរិកដូចមនុស្សប្រុសអញ្ចឹង។

ក៖ ចាស។

ខ៖ បើថាខ្ញុំចង់បានអីគឺខ្ញុំត្រូវតែអោយបានភ្លាមៗអញ្ចឹងហាណា។

ក​៖ ចាស។

ខ៖ អញ្ចឹងគាត់ថាពេលយប់ប្រលប់អី កុំអោយតែឮថាម្តាយខ្ញុំចង់អីឬប៉ាខ្ញុំចង់អីអញ្ចឹងគាត់ទៅភ្លាមហើយ។

ក៖ ចាស។

ខ៖ ហើយអញ្ចឹងគាត់ចេះតែប្រាប់ខ្ញុំថាកុំអោយខ្ញុំដើរលេងយប់អីចឹងហាណា។

ក៖ ចាស។

ខ៖ ហើយគាត់ការពាខ្ញុំ ហើយខ្ញុំគេងជាមួយគាត់រហូតដល់ថ្ងៃគាត់ស្លាប់។

ក៖ ចាស។

ខ៖ ខ្ញុំគេងអោបគាត់រហូត។

ក៖ ចាស អញ្ចឹងអ្នកមីងមានអនុស្សាវរីយ៏ជាមួយម៉ាក់ច្រើនជាងប៉ាណា?

ខ៖ ចាស។

ក៖ ចុះអើ ឪពុកម្តាយរបស់អ្នកមីងគាត់ធ្លាប់ប្រាប់រឿងពីប្រវត្តរបស់គាត់នៅក្មេងៗដល់អ្នកមីងហ្អេស?

ខ៖ អត់ទេ។

ក៖ ឬក៏គាត់ធ្លាប់ប្រាប់ពីរជីដូនជីតារបស់អ្នកមីងអីចឹងហ្អេស?

ខ៖ គាត់អត់ដែរនិយាយទេ។

ក៖ គាត់អត់ដែរនិយាយសោះម៉ង?

ខ៖ ចាស។

ក៖ ចាស។

ខ៖ ដោយសារគាត់មានកង្វល់ច្រើនពេក ប៉ាខ្ញុំគាត់ខិលណាស់ដែរ ដ៏ពេលអញ្ចឹងគាត់មានកង្វល់ច្រើន គាត់មិនដែរនិយាយប្រវត្តក្រុមគ្រួសារគាត់ប្រាប់យើងហ្អេ។

ក៖ ចាស។

ខ៖ ដូចជារឿងគាត់និងម៉ាក់ប៉ារបស់ខ្ញុំអីចឹងហា ក៏គាត់មិនដែរនិយាយដែរ។

ក៖ ចាស។

ខ៖ ពីដៃគូររបស់គាត់ហា។

ក៖ ចាស។

ខ៖ គាត់មិនដែរនិយាយហ្អេ។

ក៖ ចាស។

ខ៖ ហើយបងខ្ញុំក៏គាត់មិនដែរនិយាយពីឪពុកម្តាយខ្ញុំប្រាប់ខ្ញុំដែរ។

ក៖ ចាស។

ខ៖ អញ្ចឹងខ្ញុំអត់សូវដឹងហ្អេ។

ក៖ ចាស។

ខ៖ ហ្អឺ។

ក៖ ចុះអើ អ្នកមីងចងចាំឈ្មោះរបស់ជីដូនជីតារបស់អ្នកមីងហ្អេ?

ខ៖ ខ្ញុំអើ ម្តាយអើ យាយរបស់ខាងម្តាយខ្ញុំ ឈ្មោះយាយ យាយ អើ ម្តាយខាងឪពុកខ្ញុំឈ្មោះយាយម៉ៅ។

ក៖ ចាស។

ខ៖ ហើយតាខ្ញុំឈ្មោះតា ឈឹម ប៉ុន្តែមិនដឹងឈឹមអីទេ ខ្ញុំអត់ដឹងដែរហាណា។

ក៖ ចាស។

ខ៖ អឺម ហើយ។

ក៖ យាយខាងម្តាយ?

ខ៖ យាយខាងម្តាយឈ្មោះយាយ សរ។

ក៖ យាយសរ?

ខ៖ ចាស ហើយតាខាងម្តាយឈ្មោះតា អឹម។

ក៖ ឈ្មោះតាអឹម?

ខ៖ ចាស។

ក៖ ចុះអើ អ្នកមីងដឹងថាជីដូនជីតារបស់អ្នកមីងទាំងសងខាងហ្នឹងគាត់កើតនៅថ្ងៃណា? ខែណា? ឆ្នាំណាហ្អេ?

ខ៖ អត់ដឹងទេកូនព្រោះខ្ញុំអត់ទាន់ដែរ ខ្ញុំនៅតូច ហិហិ។

ក៖ ចាសចាស។

ខ៖ ខ្ញុំនៅ កាលដែរជីដូនជីតាខ្ញុំស្លាប់ហ្នឹង ខ្ញុំនៅទើបតែបានបីខែហ្នឹង។

ក៖ ចាស។

ខ៖ ខ្ញុំឃើញគាត់ថតរូបពេលដែរហែរហាណា។

ក៖ ចាស។

ខ៖ មិនបានទៅបុណ្យព្រោះខ្ញុំបានទើបតែបីខែហ្នឹង។

ក៖ ចាស។

ខ៖ ហើយអញ្ចឹងខ្ញុំអត់សូវដឹង ហើយណាមួយទៀតគាត់អត់សូវបាននិយាយប្រាប់យើងទាំងអស់ហ្នឹង។

ក៖ ចាស ចុះអើ អ្នកមីងធ្លាប់ដឹងរឿងអីខ្លះអំពីជីវិតរបស់ពួកគាត់ហ្អេ?

ខ៖ អត់ទេ។

ក៖ អត់សោះម៉ង?

ខ៖ ចាស ព្រោះអីគាត់មិនដែរមានសកម្មភាពអីអោយយើងដឹងហ្អេ ព្រោះឩទាហរណ៏ថាបើសិនគាត់ឈ្លោះប្រកែកគ្នារក៏យើងអត់ដឹងដែរហា។

ក៖ ចាស។

ខ៖ ក៏យើងអត់ដឹងពីរគាត់ គាត់ឈ្លោះប្រកែកគ្នារក៏យើងអត់ដឹងដែរ។

ក៖ ចាស។

ខ៖ ព្រោះពួកគាត់លាក់បានល្អណាស់។

ក៖ ចាស ចុះអើ អ្នកមីងមករស់នៅទីក្រុងភ្នំពេញនេះអស់រយះពេលប៉ុន្មានឆ្នាំហើយ?

ខ៖ ខ្ញុំមកនៅភ្នំពេញនេះឆ្នាំអើ ២០០៣អើ ពីរ ពេលគេបោះឆ្នោតហ្អរ ២០០៣ហី? ហ្អរមិនមែនហ្អេ។

ក៖ ឆ្នាំណាដែរអ្នកមីង?

ខ៖ បោះឆ្នោតទីមួយហ្អរ។

ក៖ បោះឆ្នោតទីមួយ? ខ្ញុំអត់សូវចាំដែរ។

ខ៖ ដូចជាមិនមែន២០០៣មីងចូលជ្រមុជទឹកតើ ហឹម កៅប៉ុន្មានទេនែក កូននេះ ដូចជា៩៣ចេះមិនដឹងទេណា។

ក៖ ចាស ប្រហែល៩៣។

ខ៖ ហ្នឹងហើយអើ បោះឆ្នោតហ្នឹងអើ ខ្ញុំនៅអើ ជាយដែន។

ក៖ ហ្អរ ចាស។

ខ៖ ខ្ញុំនៅជាយដែនជើងភ្នំដងរែកហាកូនណា ដ៏ពេលចឹងអើ ខ្ញុំអត់ទាន់បានមកនៅភ្នំពេញទេ ទាល់តែចោរប្លន់មក ចោប្លន់ខ្ញុំហើយគេបោះឆ្នោត។

ក៖ ចាស។

ខ៖ ឆ្នាំ៩៣ហ្នឹង បោះឆ្នោតហើយអើ ចុងក្រោយពេលដែរបោះឆ្នោតហើយ ប្តីខ្ញុំចូលមកនៅភ្នំពេញមុនខ្ញុំ។

ក៖ ចាស។

ខ៖ ហើយខ្ញុំជួលផ្ទះគេនៅ។

ក៖ ចាស។

ខ៖ មុនដំបូងខ្ញុំនៅជាមួយបង បងថ្លៃខ្ញុំហាដ៏ពេលគាត់ក៏ពិបាកដែរខ្ញុំក៏ ប្តីខ្ញុំក៏ទៅជួលផ្ទះគេនៅទៅ ហើយខ្ញុំក៏នៅអើ នៅៗរំចង់ហ្នឹងគេហៅបុរីរំចង់រោងវីដេអូហ្នឹង។

ក៖ ចាស។

ខ៖ គេឈ្មោះអើ បុរីរំចង់ហ្នឹង ហើយដ៏ពេលក្រោយមកភ្លើងឆេះផ្ទះខ្ញុំក្នុងឆ្នាំតែមួយ។

ក៖ ហ្អរ?

ខ៖ ដើមឆ្នាំចោរប្លន់ចុងឆ្នាំភ្លើងឆេះផ្ទះអស់ ហើយចោរហ្នឹងប្រហែលម្ភៃសាមសិបនាក់ហា។

ក៖ ហ្អរ?

ខ៖ ចូលប្លន់ផ្ទះខ្ញុំ ហើយដ៏ពេលអញ្ចឹងសុទ្ធតែចោរខ្ញុំចញ្ចឹមហ្នឹង សុទ្ធតែនាក់ដែរយើងចញ្ចឹមយើងមិនដឹងថាគេមានគំនិតអាក្រក់ហា អាណាយើងស្គាល់ទៅវាបិទមុខទៅ។

ក៖ ចាស។

ខ៖ ដ៏ពេលអញ្ចឹងគេចេះតែស្រែកគំរាម អើ យើងអោយគេអស់រលីងទៅណា។ ចុងឆ្នាំភ្លើងឆេះផ្ទះអស់រលីង។

ក៖ ចាស។

ខ៖ អញ្ចឹងដ៏ពេលចុងឆ្នាំភ្លើងឆេះផ្ទះអស់នៅតែពីរនាក់កូនពៅមួយហ្អេអាលក្ខ័ហា។ដ៏ពេលហើយខ្ញុំរត់មកតែពីរនាក់កូនហ្នឹងទៅ។

ក៖ ចាស។

ខ៖ គ្មានបានអីទេឆេះអស់រលីងគេវៃគ្នារ។

ក៖ ចាស។

ខ៖ អញ្ចឹងដ៏ពេលខ្ញុំមកនៅស្រុកភ្នំពេញហ្នឹងខ្ញុំចេះតែ ដូចថាធ្លាក់ខ្លួនក្រហាខ្ញុំចេះតែសំងំក្នុងផ្ទះហ្នឹង សំងំក្នុងផ្ទះហើយអើ ខ្ញុំនឹកឃើញថាបើសិនជាខ្ញុំនៅសំងំទៀតខ្ញុំអត់មានអីហ្នឹងចញ្ចឹមកូនខ្ញុំទេ កូនខ្ញុំនៅតូចៗហា។

ក៖ ចាស។

ខ៖ អាលក្ខ័អីទើបតែបានបីបួនប្រាំឆ្នាំហ្នឹង។

ក៖ ចាស។

ខ៖ ដ៏ពេលអញ្ចឹងខ្ញុំក៏សំរេចចិត្តថាខ្ញុំត្រូវតែទៅងើបឡើងដើម្បីរកស៊ី។ ខ្ញុំក៏បានដឹកអើ ខោអាវជជុសហាមួយគីប។

ក៖ ចាស។

ខ៖ យកទៅលក់ខាងប្តីផង យកទៅលក់ខាងស្រុកខាងប្តីខ្ញុំហានៅព្រៃវែងហា។

ក៖ ចាស។

ខ៖ ដ៏ពេលហើយពីរបីថ្ងៃប្តីខ្ញុំទៅតាម ទៅតាមខ្ញុំជិះម៉ូតូហ្នឹងមកជាមួយគ្នារក៏ខ្ញុំដួលម៉ូតូហ្នឹងបាក់ជើងទៅ។

ក៖ ហ្អឺ?

ខ៖ ចប់តាំងពីរហ្នឹងមករហូតគឺខ្ញុំអត់បានមានអ្វីអាចជួយខ្លួនឯងបាន។

ក៖ ចាស។

ខ៖ ហើយវេទនាមែនទែនកូន ប្រាក់ខែទាហានហាកាលហ្នឹង១០ម៉ីនជាងហ្នឹង។

ក៖ ចាស។

ខ៖ យើងត្រូវធ្វើមិចយើងមិនមានតែទឹកភ្នែក?

ក៖ ចាស។

ខ៖ ហើយកូនរៀនបានតិចតួច តែអាស្នារម្នាក់ទេដែរចូលព្រះវិហារមករៀនបានប៉ុណ្ណឹង។

ក៖ ចាស។

ខ៖ ក្រៅពីរហ្នឹងរៀនបានថ្នាក់ទី៧ទី៨ហ្នឹង។

ក៖ ចាស។

ខ៖ តែអាលក្ខ័ហ្នឹងគេរៀនតបានឆ្នាំទីមួយក៏គេឈប់ទៀត។

ក៖ ចាស។

ខ៖ ហើយខ្ញុំក៏គ្មានលិតផលអីដែរ ពេលជើងខ្ញុំជារៀងគ្រាន់បើតិចទៅ ពេលដែរខ្ញុំឈឺជើងហ្នឹងជើងវារលួយធំទៅ ជើងអត់ជាទៀត។

ក៖ ចាស។

ខ៖ បានបងស្រីខ្ញុំជួយជូនយកទៅមើលគ្រូរខ្មែរអីចឹងហា។

ក៖ ចាស។

ខ៖ ដ៏ពេលក្រោយមកបានធូតិចខ្ញុំក៏ស្ពាយបេខោអាវដើម្បីជួយក្រុមគ្រួសារហ្នឹងហា។

ក៖ ចាស។

ខ៖ ហើយខ្ញុំក៏មានអាហារហូបចុកគ្រប់គ្រាន់អញ្ចឹងទៅ វាមិនសល់ទេយើងជួលផ្ទះគេជាង១០ឆ្នាំហាកូនទំរាំតែបានផ្ទះនៅប៉ុណ្ណឹងហា។

ក៖ ចាស។

ខ៖ ចាស បួនប្រាំដណ្តប់ឆ្នាំហើយយើងជួលរហូត ពេលដែរខ្ញុំចូលព្រះវិហារហ្នឹងឆ្នាំ២០០៣ហ្នឹងខ្ញុំបានរៀងធូតិចហើយ។

ក៖ ចាស។

ខ៖ ហើយខ្ញុំសង្ឃឹមថាព្រះនិងជួយខ្ញុំ ព្រោះអីខ្ញុំដឹងថាព្រះនិងជួយខ្ញុំទៅតាមរយះសេចក្តីជំនឿររបស់យើងអញ្ចឹងហាណា។

ក៖ ចាស។

ខ៖ ហើយដ៏ពេលអញ្ចឹងក៏បានអើ ម៉ាក់ក៏ក៏បានចូលព្រះវិហារហ្នឹងទៅដោយសារមានការលំបាកខ្លាំងពេកកូនអើយ ពេលសង្គមនោះតែងតែមានក្មេងអើ ដើរមិនល្អអីចឹងហាណា ដ៏ពេលអញ្ចឹងយើងខ្លាចយើងភ័យយើងព្រួយអញ្ចឹង។

ក៖ ចាស។

ខ៖ យើងក៏សម្រេចចិត្តធ្វើតាមព្រះវិហារហើយយើងទន្ទឹងមើលរងចាំថាអ្នកណាមួយអាចជួយខ្ញុំចូលព្រះវិហារបានអញ្ចឹងហាណា។

ក៖ ចាស។

ខ៖ កាលហ្នឹងខ្ញុំអត់ដឹងថាយើងចូលព្រះវិហារមួយណាហ្អេអត់ដឹង គ្រាន់តែបានអំពាវនាវដល់ខ្លួនឯងថាយើងអាចទៅព្រះវិហារដែរព្រះបានរៀបចំអោយ អោយមកជួបយើង។

ក៖ ចាស ចុះអើ តើអ្នកមីងមានសាច់ញាតិណាដែររស់នៅក្រៅប្រទេសខុសពីស្រុកខ្មែរហ្អេ?

ខ៖ អត់មានទេកូន។

ក៖ អត់សោះម៉ង?

ខ៖ ចាស។

ក៖ ចាស។

ខ៖ ខ្លួនទីពឹងខ្លួនហើយ។

ក៖ ចាស ចុះអើ ស្វាម៉ីរបស់អ្នកមីងឈ្មោះអីគេដែរ?

ខ៖ ឈ្មោះអើ គាត់ឈ្មោះហាក់ ហ៊ុន។

ក៖ ហាក់ ហ៊ុន?

ខ៖ ចាស។

ក៖ ចាស ហើយតើអ្នកមីងបានរៀបអាពាហ៏ពិពាហ៏នៅឆ្នាំណា? ខែណា? ថ្ងៃណាដែរ?

ខ៖ ហ្អ​រ ខ្ញុំបានគាត់និងជួបគាត់ដោយចៃដន្យ នៅពេលដែរយើងអើ រក កាលហ្នឹងដូចជា ដូចទៅជួយយកឥវ៉ាន់បងខ្ញុំ ខ្ញុំជួបគាត់នៅជាយដែនអញ្ចឹងហាណា។

ក៖ ចាស។

ខ៖ នៅឆ្នាំអើ ប៉ែតសិប។

ក៖ ហ្អរ?

ខ៖ ១៩៨០។

ក៖ ចាសចាស។

ខ៖ ព្រោះអីកូនខ្ញុំកើតប៉ែតមួយហា។

ក៖ ចាស។

ខ៖ ហ្នឹង! ដូចថាចុងឆ្នាំ ចុងឆ្នាំប៉ែតសិបហ្នឹងយើងជួបគាត់ហ្នឹង។

ក៖ ចាសចាស។

ខ៖ ចុះយើង! ដ៏តែយើងមានកូនមានចៅទៅ កូនប្រុសខ្ញុំកើតចុងឆ្នាំប៉ែតមួយ។

ក៖ ចាសចាស។

ខ៖ ដ៏អញ្ចឹងទៅខ្ញុំហ្នឹងទៅជួបគាត់ដោយចៃដន្យហ្នឹង។

ក៖ ចាស។

ខ៖ ហើយទៅ ដូចថារៀបបន្តិចបន្តួចអីទៅ វាមិនទៅធំដំអីទេ ព្រោះអីក្បាលមួយតែឯងរៀងៗខ្លួនអញ្ចឹងហាណា។

ក៖ ចាស។

ខ៖ ហ្អឺ ខាងយើងក៏មិនដឹងថាគេល្អជាមួយយើងអីដែរ កាលហ្នឹងហាណា ព្រោះអីយើងរស់នៅតែឯងក៏មានគេការមើលងាយអីអញ្ចឹងដែរ។

ក៖ ចាស។

ខ៖ អញ្ចឹងក៏យើងសុខចិត្តយកគាត់ដោយផ្សងព្រេងទៅ អត់ដែរដឹងថាអ្វីៗដែរគាត់ល្អអាក្រក់អីខ្ញុំអត់ដឹង។

ក៖ ចាស។

ខ៖ តែវាសំណាងដែរ ដែរគាត់ស្លូតគាត់អត់ដែរចេះធ្វើបាបយើង។

ក៖ ចាស។

ខ៖ ប៉ុន្តែគ្រាន់តែថាគាត់មិនសូវចេះរកស៊ីចញ្ចឹមយើងតែប៉ុណ្ណឹង។

ក៖ ចាស។

ខ៖ គ្រាន់តែយើងយកគាត់ជាបង្គោលទេ។

ក៖ ចាស។

ខ៖ កុំអោយគេមើលងាយ។

ក៖ ចាស។

ខ៖ ហ្អឺ។

ក៖ ហើយចុះអើ កាលរៀបអាពាហ៏ពិពាហ៏របស់អ្នកមីងត្រូវបានរៀបចំឡើងដោយឪពុកម្តាយឬក៏រៀបចំខ្លួនឯង?

ខ៖ ញាតិជិតខាងកូន។

ក៖ ហ្អរ ចាស ព្រោះអីយើងមានញាតិជិតខាង។

ខ៖ ព្រោះអីយើងក្បាលមួយតែម្នាក់ឯងទេ។

ក៖ ចាសចាស។

ខ៖ ហ្អឺ!។

ក៖ នៅពេលដែរអ្នកមីងរៀបអាពាហ៏ពិពាហ៏ តើអ្នកមីងបានទទួលបានថ្លៃជំនូនហ្អេ? ដែរគេហៅថាថ្លៃទឹកដោះហា?

ខ៖ អត់ទេ! ដោយសារយើងនេះទាំងអស់គ្នារ៕

ក៖ ហ្អរ?

ខ៖ ស្មាក់ចិត្តទាំងអស់គ្នារ។

ក៖ ចាសចាស!

ខ៖ ចង់និយាយថាយើងម្នាក់ឯងយើងអត់ដឹងពីរឿងមួយហ្នឹងទេកូន។

ក៖ ចាស ត្រូវហើយ។

ខ៖ ចាស។

ក៖ អញ្ចឹងឥឡូវ តើអ្នកមីងអាចប្រាប់ខ្ញុំបានហ្អេ? អំពីមូលហេតុដំបូងដែរអ្នកមីងបានជួបគ្នារជាមួយនិងស្វាម៉ី? ហើយហេតុអីបានអ្នកមីងស្រឡាញ់គ្នារ? ហើយរហូតបានរៀបការមានកូនចៅ?

ខ៖ ដូចខ្ញុំនិយាយដរដែរ ថាខ្ញុំយកហ្នឹងយកដោយចៃដន្យ។

ក៖ ចាស។

ខ៖ ការពាកិត្តិយសខ្លួនឯងកុំអោយគេមើលងាយ។

ក៖ ចាស។

ខ៖ ហើយអារម្មណ៏ខ្ញុំដូចអត់ដិតជាប់និងគ្នារទេ។

ក៖ ចាស។

ខ៖ ប៉ុន្តែគ្រាន់តែថាគាត់ស្រឡាញ់ខ្ញុំ យើងមិនដឹងទេណា។

ក៖ ចាស។

ខ៖ ប៉ុន្តែគ្រាន់តែថា យើងយកគាត់ជាបង្គោលហ្នឹង។

ក៖ ចាស។

ខ៖ ហ្នឹង! យើងយកគាត់ជាបង្គោលដើម្បីថាជៀសវាងកុំអោយគេមើលងាយ ហើយកុំអោយគេគឺថាទៅណាអីអញ្ចឹងគេឡេបខាយដាក់យើងអីចឹង។

ក៖ ចាស។

ខ៖ ហើយយើងរស់នៅជាមួយហ្នឹងគ្នារដោយគ្មានសេចក្តីសុកទេ។

ក៖ ចាសចាស។

ខ៖ គឺយើងតែងតែមានកង្វល់ជាប់មករហូតដល់សព្វថ្ងៃហ្នឹង។

ក៖ ចាស។

ខ៖ អញ្ចឹងគាត់និងខ្ញុំយើងដោយឡែកពីគ្នារ។

ក៖ ចាសចាស។

ខ៖ ដូចថាអត់ជួយសំរាលគ្នាហា។

ក៖ ចាស។

ខ៖ ខ្ញុំឈឺក៏គាត់អត់មើលខ្ញុំ។

ក៖ ចាស។

ខ៖ គាត់ឈឺខ្ញុំមើលគាត់អញ្ចឹងទៅ។

ក៖ ចាស។

ខ៖ អញ្ចឹងអើ ខ្ញុំនៅម្នាក់ឯងដរដែរ។

ក៖ មនុស្សស្រីយើងចិត្តអត់ដាច់ ហិហិ។

ខ៖ ហ្នឹងហើយ! ព្រោះអីយើង បើសិនខ្ញុំលែងគ្នារកូនវាត្រូវបែកបាក់អីអញ្ចឹងហាណា។

ក៖ ចាស។

ខ៖ អញ្ចឹងយើងរងចាំដល់កូនធំឡើង អញ្ចឹងបើសិនអើ យើងមានភព័សំណាងគឺយើងដើរតាមផ្លូវយើងទៅ គាត់ដើរតាមផ្លូវគាត់អញ្ចឹងទៅ ឥឡូវគាត់កំពុងតែដើរតាមផ្លូវគាត់យើងកំពុងតែដើរតាមផ្លូវយើងហើយ។

ក៖ ចាស!

ខ៖ ហ្នឹងហើយ! ប៉ុន្តែយើងនៅតែរស់នៅជាមួយគ្នារ។

ក៖ ចាស។

ខ៖ ចាស!

ក៖ ហើយចុះអើ អ្នកមីងចេះអាននិងសរសេរនិងនិយាយភាសារខ្មែរបានល្អប៉ុនណាដែរ?

ខ៖ អើ ពីសង្គមខ្ញុំរៀនថ្នាក់ទីប្រាំ។

ក៖ ហ្អរចាស។

ខ៖ ហើយអង់គ្លេសក៏ខ្ញុំភ្លេចអស់ច្រើនដែរហើយមិនអាចនិយាយអីបានអញ្ចឹងហា គ្រាន់តែថាពាក្យស្តាប់អីខ្លះៗបាន យើងមិនអាចដល់ស៊ីជំរៅទេ។

ក៖ ចាស! ហើយចុះអ្នកមីងរៀននៅសាលារណាដែរ?

ខ៖ ខ្ញុំរៀននៅអើ វិទ្យាល័យកំពង់ចាម។

ក៖ កំពង់ចាម?

ខ៖ ចាស។

ក៖ ចាស! អ្នកមីងចេះភាសារណាផ្សេងទៀតខុសពីភាសារខ្មែរហ្អេ?

ខ៖​ អើ ពីមុនកូនខ្ញុំរៀនភាសារបារាំងបានខ្លះៗប៉ុន្តែយើងយកជាការមិនបានទេ ហើយយើងមិនដែរបានអនុវត្តអញ្ចឹងយើងភ្លេចអស់ហើយ។

ក៖ ចាស។

ខ៖ បានតែមួយម៉ាត់ពីម៉ាត់អីបានអញ្ចឹងៗ ប៉ុន្តែបើសិនជាគេនិយាយមកយើងដឹងហា។

ក៖ ចាស។

ខ៖ តែអោយយើងនឹកឃើញយើងនឹកអត់ឃើញហ្អេស។

ក៖ ចាស! ចុះអើ តើអ្នកមីងតាំងពីក្មេងមកតើអ្នកមីងមានមិត្តភក្រ័ណាស្និតស្នាលហើយបានធំធាត់ឡើងមកជាមួយគ្នារហ្អេស?

ខ៖ កាលរៀនខ្ញុំមិនដែរមានមិត្តភក្រ័ហ្អេ ព្រោះអីយើងនៅតូចៗដែរហា។ ចង់និយាយថារាប់អានគឺជាការរាប់អាន។

ក៖ ចាស។

ខ៖ មិត្តភក្រ៏គឺជាមិត្តភក្រ័មួយដ៏អស់កល្បអញ្ចឹងហាណា ចង់និយាយអញ្ចឹងហា។

ក៖ ចាស។

ខ៖ តែខ្ញុំបានអើ ជំនាន់អើ ដែរពេលនៅក្នុងជំរុំហ្នឹងខ្ញុំមានមិត្តភក្រ័ម្នាក់គេជាមនុស្សប្រុសហ្អេប៉ុន្តែគេឆ្នាំដូចខ្ញុំដែរ។

ក៖ ចាស។

ខ៖ តែគេស្រឡាញ់រាប់អានខ្ញុំមែនទែន។

ក៖ ចាស។

ខ៖ គេគិតពីជីវិតរបស់ខ្ញុំពីក្រុមគ្រួសាររបស់ខ្ញុំអញ្ចឹងហាណា។

ក៖ ចាស។

ខ៖ ហ្នឹងហើយអើ គេស្រឡាញ់យើងដោយស្មោះ។

ក៖ ចាស។

ខ៖ គេគិត គេមានក្រុមគ្រួសាររបស់គេដូចយើងដែរ។

ក៖ ចាស។

ខ៖ ប៉ុន្តែគេឃើញថាយើងស្លូតបូតចឹងធ្វើការជាមួយគ្នារចឹងគេតែងតែជួយឩបភម្ភយើងអោយកំលាំងចិត្តយើង គេក៏ក្រដូចតែយើងដែរហ្នឹង តែកូនយើងឈឺជាអីគេជួយមើលអីអញ្ចឹងហាណា។

ក៖ ចាស។

ខ៖ ដោយសារយើងអត់ដែរនៅជាមួយប្តីអីចឹងហា ប្តីយើងទៅចោលយើងបាត់ៗអញ្ចឹងហាណា។

ក៖ ចាស។

ខ៖ គឺខ្ញុំមានមិត្តភក្រ័មួយហ្នឹងដែរខ្ញុំគិតថារាប់ជាមិត្តភក្រ័ដ័អសកល្បរបស់ខ្ញុំ។

ក៖ ចាស។

ខ៖ ហើយចុះរាល់ថ្ងៃអ្នកមីងនៅតែមានទំនាក់ទំនងជាមួយគាត់ហ្អេស?

ក៖ អត់ទេ ព្រោះអីយើងបែកគ្នារអើ យើងចេញពីជំរុំមករៀងៗខ្លួនយើងបែកគ្នារទៅ យើងអត់បានថាគេទៅណាមកណាហ្អេ ប៉ុន្តែយើងនៅតែនឹកឃើញ នឹកឃើញពីអនុស្សាវរីយ័ដែរយើងទៅរៀនជាមួយគ្នារយើងមានអីញាំចែកគ្នារ។

ក៖ ចាស។

ខ៖ យើងអោយរបស់អីទៅគេអញ្ចឹង គេមិនដែរអោយ ហានអោយអ្នកណាផ្សេងហ្អេ គេសុកចិត្តញាំខ្លួនឯងទោះឆ្ងាញ់មិនឆ្ងាញ់អីក៏គេសុកចចិត្តទុកញាំខ្លួនឯងអញ្ចឹងហាណា។

ក៖ ចាស។

ខ៖ ហើយគាត់ក៏អញ្ចឹងដែរពេលដែរគាត់យកអីមកអោយខ្ញុំអញ្ចឹងគឺខ្ញុំអត់ដែរយកអោយអ្នកដ៏ទែទេ។

ក៖ ចាស។

ខ៖ យើងចែកគ្នារទៅវិញទៅមកអញ្ចឹង។

ក៖ ចាស! គាត់ឈ្មោះអីគេដែរ?

ខ៖ អើ គាត់ឈ្មោះវុត។

ក៖ ឈ្មោះវុត?

ខ៖ ចាស។

ក៖ ចាស។

ខ៖ ខ្ញុំអត់ស្គាល់ត្រកូលគាត់ទេ។

ក៖ ចាសអត់អីទេ! ហើយតើអ្នកមីងធ្លាប់ធ្វើស្រែធ្វើចំការឬក៏មានអាជីវកម្មជាលក្ខណះគ្រួសារហ្អេ?

ខ៖ អត់់ទេមានតែជំនាន់ពលពតទេដែរខ្ញុំចេះធ្វើស្រែ ហិហិ។

ក៖ ហ្អរ ចាស។

ខ៖ ចាស។

ក៖ បើសិនអត់មានជំនាន់ពលពតអត់ចេះធ្វើស្រែទេ?

ខ៖ ចាស។

ក៖ ចុះតើអ្នកមីងបានប្រកបមុខរបរអីខ្លះទៀតដើម្បីរកប្រាក់កំរៃចញ្ចឹមជីវិតហា?

ខ៖ ពេលដែរខ្ញុំបានអើ ជាក្រុមគ្រួសាររបស់ខ្ញុំហ្នឹង ខ្ញុំបានលក់ឥវ៉ាន់តិចតួចហើយខ្ញុំបានដេរខោអាវជាប្រចាំ។

ក៖ ចាស។

ខ៖ ហើយខ្ញុំដេរខោអាវជាប្រចាំខ្ញុំទិញរបស់របរដូចថាជួញដូរតិចតួចអីចឹងហាមិនមានជាធំដំទេដើម្បីចញ្ចឹមកូនហា។

ក៖ ចាស។

ខ៖ ហើយខ្ញុំនៅធ្វើការបន្ថែម។

ក៖ ចាស! ចុះអើ សំរាប់អ្នកមីងផ្ទាល់តាំងពីតូចរហូតមកដល់ឥឡូវហា តើអ្នកមីងឃើញថាជីវិតរបស់អ្នកមីងមានការផ្លាស់ប្តូរអីគេខ្លះហ្អេស?

ខ៖ មានការផ្លាស់ប្តូរនៅពេលដែរខ្ញុំចូលព្រះវិហារ។

ក៖ ហ្អរ ចាស។

ខ៖ ខ្ញុំមានអារម្មណថា មានភាពរីកចំរើននៅផ្លូវចិត្តរបស់ខ្ញុំបើកចិត្តទូលាយហា។

ក៖ ចាស។

ខ៖ មិនគិតច្រើន មិនៗគិតថាខ្លួនឯងនៅភាពឯកកោដូចកាលពីនៅក្មេងហា។

ក៖ ចាស។

ខ៖ ពីក្មេងមកខ្ញុំតែងតែមានអារម្មណ៏ថាខ្ញុំឯកកោណាស់អើ គេត្រូវចោលទៅចោលខ្ញុំអីអញ្ចឹងហាណា។

ក៖ ចាស។

ខ៖ ដ៏ពេលអញ្ចឹងខ្ញុំចេះតែមានអារម្មណ៏ឯកកោរហូត ដល់តែពេលខ្ញុំមានប្តីក៏ខ្ញុំនៅតែមានអារម្មណ៏មួយហ្នឹងដែរ ដ៏ពេលខ្ញុំមានកូនខ្ញុំភ្លេច។

ក៖ ចាស។

ខ៖ ពីអាមួយហ្នឹង។

ក៖ ចាស។

ខ៖ ដ៏ពេលកូនខ្ញុំធំឡើងខ្ញុំនឹកឃើញម្តងទៀត។

ក៖ ចាស។

ខ៖ ខ្ញុំនឹកឃើញម្តងទៀតខ្ញុំក៏ បានខ្ញុំចូលព្រះវិហារទៅខ្ញុំក៏ឃើញថាខ្ញុំមានព្រះមួយដ៏ពិតជាទីពឹងរបស់ខ្ញុំ។

ក៖ ចាស។

ខ៖ ដ៏អញ្ចឹងយើងអត់បែកគ្នារទេ។

ក៖ អញ្ចឹងអ្នកមីងឃើញថាអើ ការផ្លាស់ប្តូរហ្នឹងគឺអើ សប្បាយចិត្តជាងមុនណា?

ខ៖ ចាស។

ក៖ ហើយក៏រីកចំរើនជាងមុនដែរ?

ខ៖ ដូចវារៀងរឹងមាំជាងមុនហា។

ក៖ ចាស! ហើយចុះអ្នកមីងចូលចិត្តញាំម្ហូបអីគេដែរ?

ខ៖ សាមញ្ញបំផុតកូន។

ក៖ ចាស! ញាំអីក៏បាន?

ខ៖ ចាស។

ក៖ ចុះល្បែងប្រជាប្រីយ៏វិញអ្នកមីងចូលចិត្តលេងប្រភេទអីគេដែរ?

ខ៖ វាមិនមិនចូលចិត្តអីទេកូន គ្រាន់តែថាឃើញគេលេងអីអញ្ចឹងសប្បាយចិត្តជំនួសគេអីចឹងហាណា។

ក៖ ចាស។

ខ៖ មិនមានថាហ្អរ ចង់ទៅរាំចង់ទៅអីតាមគេអីអត់ទេ គ្រាន់តែឃើញគេយើងសប្បាយចិត្តជំនួសគេអញ្ចឹងហាណា។

ក៖ ចាស។

ខ៖ តែចូលចិត្តដូចតែគ្នារហ្នឹងកូនអើយ តែគ្រាន់តែថាយើងមិនបានចូលទៅប្រលូកទៅលូកទៅលាន់អីចឹងហាណា។

ក៖ ចាស។

ខ៖ យើងមិនបានទៅចុះទៅប្រលូកជាមួយគេមិនបានទេ។

ក៖ ចាស!

ខ៖ ប៉ុន្តែគ្រាន់តែថាគេហៅរាំក៏រាំទៅ។

ក៖ ហិហិ។

ខ៖ ហិហិហិ។

ក៖ សប្បាយ។

ខ៖ ចាស សប្បាយហ្នឹងគេឃើញគេសប្បាយយើងក៏សប្បាយជំនួសគេអញ្ចឹងហាណា។

ក៖ ចាសចាស។

ខ៖ យើងមានអារម្មណ៏ថាដូចមានបងប្អូននៅជុំអញ្ចឹងហាណា។

ក៖ ចាស។

ខ៖ សប្បាយអញ្ចឹងហាណា។

ក៖ ចាស។

ខ៖ ដូចជាកំដរអារម្មណ៏របស់ខ្លួនឯងអញ្ចឹង​ អត់ខ្វល់។

ក៖ ចាស។

ខ៖ ចង់និយាយថាបំបាត់ទុកកង្វល់ខ្លួនឯងអីចឹងហា។

ក៖ ចាស។

ខ៖ និយាយរួមដូចកុហក់ខ្លួនឯងហា ធ្វើអោយខ្លួនឯងសប្បាយចិត្តហាណា។

ក៖ ចាសចាស។

ខ៖ ហើយអញ្ចឹងបានថាខ្ញុំមកព្រះវិហារខ្ញុំមានអារម្មណ៏សប្បាយចិត្តមែនទែន។

ក៖ ចាស។

ខ៖ ចាស។

ក៖ ហើយតើអ្នកមីងចូលចិត្តចម្រៀងប្រភេទណាដែរ? ដូចជាសម័យឬក៏បុរាណ?

ខ៖ អើ តាមពិតខ្ញុំចូលចិត្តបទសង់ទីម៉ងមង។

ក៖ សង់ទីម៉ងតែប្រភេទ អ្នកចម្រៀងពីដើមឬក៏ឥឡូវ?

ខ៖ អ្នកចម្រៀងពីដើម។

ក៖ ចាស! ដូចជាតារាណាដែរអ្នកមីងចូលចិត្ត?

ខ៖ ហួយ មាស។

ក៖ ហ្អរ ហួយ មាស?

ខ៖ ចាស! បទគាត់ហ្នឹងគឺមានមនោសច្ចេនាត្រង់ថាក្រុមគ្រួសារគឺមិនល្អឬល្អអីចឹងហាណា។

ក៖ ចាស។

ខ៖ គាត់ចូលចិត្តចម្រៀងអញ្ចឹងៗ ដ៏ពេលអញ្ចឹងខ្ញុំដូចមានអារម្មណ៏ថាវាប៉ះពាល់ខ្លួនយើងហ្នឹងឯងនឹកមិនដឹងជាស្អីឬស្អី ដ៏ពេលហើយយើងខ្លាច។

ក៖ ចាស។

ខ៖ ខ្លាចល្អទៅវាប្រសើរហើយ ខ្លាចមិនល្អទៅ យើងយកអាៗចម្រៀងរបស់គាត់មកគិតថាទៅអនាគតទៅយើងពិតដូចចចម្រៀងហ្នឹងដែរអត់។

ក៖ ចាស។

ខ៖ ហើយត្រូវធ្វើមិចដើម្បីកុំអោយមានអារឿងមួយហ្នឹងអញ្ចឹងហា ហើយបើសិនជាយើងមានហើយយើងត្រូវធ្វើមិចអញ្ចឹងហាណា។

ក៖ ចាស។

ខ៖ ហើយខ្ញុំតែងតែមានគំនិតអញ្ចឹងខ្ញុំឆ្ងល់។

ក៖ ចាស។

ខ៖ ចាស។

ក៖ ចុះនៅក្នុងក្រុមគ្រួសាររបស់អ្នកមីង តើមានណាគេចេះលេងឩបករណ៏ភ្លេងហ្អេស?

ខ៖ អត់ទេ។

ក៖ អត់ទេ? អត់សោះម៉ង?

ខ៖ អត់សោះ។

ក៖ ចាសចាស! ហើយចុះផ្ទះរបស់អ្នកមីងកាលពីមុនណា តើ? នៅពេលដែរអ្នកមីងនៅជាមួយឪពុកម្តាយហា?

ខ៖ ចាស។

ក៖ មានលក្ខណះមិចដែរ? ផ្ទះថ្មឬក៏ផ្ទះឈើ?

ខ៖ អើ ពីសង្គមហាវាមិនសូវមានផ្ទះថ្មហ្អេសកូន មនុស្សយើងដូចថាមួយល្មមៗចឹងហាប៉ុន្តែគ្រាន់តែថាផ្ទះធំ។

ក៖ ចាស។

ខ៖ ចាស។

ក៖ ផ្ទះឈើណា?

ខ៖ ផ្ទះឈើក៏ប៉ុន្តែផ្ទះធំណាស់។

ក៖ ចាស។

ខ៖ ចាសធំ។

ក៖ ចាស។

ខ៖ តែប្រក់សាំងឬស្សីទេ។

ក៖ ចាស។

ខ៖ ហើយគាត់ថាគាតធ្វើផ្ទះហ្នឹងគាត់ធ្វើទុកអោយសំរាប់ចៅៗគាត់រត់លេងអីអញ្ចឹងហាណាផ្ទះគាត់ធំ។

ក៖ ចាស។

ខ៖ បងស្រីខ្ញុំគាត់ខ្លាចណាស់នៅតែពីនាក់ខ្ញុំទេ។

ក​៖ ចុះផ្ទះធំពេក?

ខ៖ ធំពេក។

ក៖ ចុះអើ ផ្ទះហ្នឹងគឺត្រូវបានសាងសង់ឡើងដោយណាគេដែរ?

ខ៖ ម្តាយឪពុកខ្ញុំ។

ក៖ ចាស! គាត?

ខ៖ ពីជំនាន់បងប្រុសខ្ញុំ បងប្រុសខ្ញុំគាត់ដែរឆ្នាំឆ្លូវហ្នឹងហា។

ក៖ ចាស។

ខ៖ គាត់រស់នៅមណ្ឌល់គីរីហ្នឹង គាត់ធ្វើជំនាន់ទំងន់បងប្រុសខ្ញុំហ្នឹង។

ក៖ ចាស។

ខ៖ អញ្ចឹងឥឡូវបងប្រុសខ្ញុំហ្នឹងអាយុជិត ជិតហើយដឹង។

ក៖ ចាស! ហើយផ្ទះហ្នឹងអើ គាត់ធ្វើខ្លួនឯងឬក៏ជួលជាង?

ខ៖ ខ្ញុំអត់បានដឹងដែរកូន។

ក៖ ចាស។

ខ៖ ប៉ុន្តែបើជំនាន់ហ្នឹងមានតែជួយជាងហ្នឹងកូនហើយ។

ក៖ ចាសចាស។

ខ៖ ធ្វើខ្លួនឯងកើតដែរផ្ទះប៉ុនណានៃ។

ក៖ ចាស! ចុះសំរាប់អ្នកមីងផ្ទាល់ តើអ្នកមីងមានជំនាញណាដែរចេះតពីឪពុកម្តាយរបស់អ្នកមីងហ្អេស?

ខ៖ ខ្ញុំបានខាងដេរខោអាវ។

ក៖ ហ្អរ អញ្ចឹងមានន័យថាឪពុកម្តាយមីងក៏ចេះដេរខោអាវដែរ?

ខ៖ ម្តាយខ្ញុំគាត់ពូកែខាងចាក់។

ក៖ ហ្អរ?

ខ៖ ខ្ញុំក៏ពូកែខាងចាក់ដែរ។

ក៖ ហ្អរចាស។

ខ៖​ ប៉ុន្តែមិនដល់ម្តាយខ្ញុំទេ ម្តាយខ្ញុំគាត់ចាក់អត់មានថ្នេរហ្អេស។

ក៖ ហ្អរ?

ខ៖ ខ្ញុំចាក់មានថ្នេរ។

ក៖ ចាស!

ខ៖ ចាស! ហើយបើប៉ាខ្ញុំពូកែខាងធ្វើម្ហូប ខ្ញុំអត់ចេះទេ។

ក៖ ចាស។

ខ៖ ធ្វើម្ហូបអត់ចេះទេ។

ក៖ ចុះតើអ្នកមីងអាចប្រាប់ខ្ញុំបានហ្អេស? ថាតើពេលណាដែរអ្នកមីងលំបាកបំផុតក្នុងជីវិតរបស់មីងហា?

ខ៖ ពេលដែរកូនធំឡើង ហិហិ។

ក៖ លំបាកនិយាយ?

ខ៖ លំបាកនិយាយ ពេលដែរគាត់ធំឡើងគឺលំបាកមែនទែនរហូតដល់ខ្ញុំស្រាវជ្រាវរកព្រះវិហារ។

ក៖ ហ្អរ?

ខ៖ ខ្ញុំពិបាកខ្លាំងណាស់។

ក៖ យើងបារម្តពីគាត់ហាណា?

ខ៖ ចាស! បារម្តពីគាត់។

ក៖ ចាស ដោយសារស្រឡាញ់គាត់?

ខ៖ ចាស។

ក៖ ខ្វល់ខ្វាយអំពីគាត់?

ខ៖ ចាស។

ក៖ ចាស! តើតែទោះបីជាលំបាកតែអ្នកមីងបានឆ្លងកាត់មកបានយ៉ាងល្អមែនហ្អេសអ្នកមីង?

ខ៖ ចាស។

ក៖ ឃើញថាមីងបានអោយពួកគាត់មានអនាគតល្អ។

ខ៖ ចាស។

ក៖ មានភាពរីកចំរើនខ្ញុំបានឃើញ។

ខ៖ ចាសហ្នឹងហើយ។

ក៖ ឃើញថាមីងបានជួយពួកគាត់ច្រើនណាស់។

ខ៖​ ខ្ញុំតែងតែពង្រឹងគេរហូតកូនអើយ ។

ក៖ ចាស។

ខ៖ ដ៏ពេលខ្ញុំលំបាកខ្លាំងមែនទែនហា ពេលអាលក្ខ័ស្រឡាញ់គ្នាជាមួយប្តីវាហ្នឹងហា។

ក៖ ចាស។

ខ៖ ខ្ញុំលំបាកមែនទែន ទទួលលោកតាហ្អរ។

ក៖ ចាស។

ខ​៖ លោកតាឈ្មោះអីគេកូន?

ក៖​ បែលឈើ។

ខ៖ ហ្អឺ លោកតាបែលឈើហ្នឹងគាត់ទៅរាល់សប្តាហ៏ផ្តល់កំលាំងចិត្តអោយខ្ញុំរហូត ហើយខ្ញុំចេះអនុវត្តតាមគាត់។

ក៖ ចាស។

ខ៖ រហូតដល់សព្វថ្ងៃនេះខ្ញុំតែងតែយកត្រីស្តីរបស់គាត់យកមកនិយាយមកពិចារណាចឹងហា។

ក៖ ចាស។

ខ៖ ហើយខ្ញុំក៏មានសេចក្តីសុកខ្លះៗ ដូចថាមិនគិតហា។

ក៖ ចាស។

ខ៖ គាត់តែងផ្តល់កំលាំងចិត្តអោយខ្ញុំរហូត ហើយខ្ញុំមានអារម្មណ៏ថាខ្ញុំរឹងមាំដោយសារគាត់ទេ។

ក៖ ចាស! ចុះអើ សំរាប់បទពិសោនធ៏ដែរសប្បាយវិញ តើមីងមានបទពិសោធន៏ណាដែរសប្បាយបំផុតក្នុងជីវិតហ្អេស?

ខ៖ គ្មានទេ។

ក៖​ អត់សោះម៉ង? ចុះពេលកូនរៀបការសប្បាយអត់?

ខ៖ ហ្អឺ ចប់ម៉ងកូនអើយ។

ក៖ ហិហិហិ។

ខ៖ វាដូចថាវាធ្វើអីធ្វើទៅស្រេចលើគេសំរេចចិត្តទៅណាយើងគ្រាន់តែទៅតាមក្រោយគេអញ្ចឹងហា។

ក៖ ចាស។

ខ៖ ដ៏ពេលអញ្ចឹងទៅអ្វីដែរយើងមើលទៅឃើញខុសគេថាល្អ។

ក៖ ចាស។

ខ៖ ចាស! ដ៏ពេលយើងតាមបំណងរបស់គេ ដ៏ពេលមានបញ្ហាគេទំលាក់មកអោយយើង អញ្ចឹងធ្វើអីក៏ដោយអត់ដែរមានសេចក្តីសុកទេ។

ក៖ ចាស! ចុះតាំងពីក្មេងរហូតមកដល់ឥឡូវពេលនៅក្មេងៗតើអ្នកមីងធ្លាប់មានបំណងប្រថ្នាឬក៏ចង់បានអីឬក៏ចង់ធ្វើអីទៅថ្ងៃអនាគតហា?

ខ៖ ចង់តែមួយគត់ខ្ញុំនៅរងចាំរហូតដល់ខ្ញុំបានទៅព្រះវិហារបរិសុទ្ធ។

ក៖ ចាស! អញ្ចឹងសព្វថ្ងៃអ្វីដែរអ្នកមីងចង់បានគឺនៅក្នុងព្រះវិហាររហូតណា? គឺអត់ដើរចេញពីព្រះវិហារទេ?

ខ៖ ហ្នឹងហើយ។

ក៖ ចាស! ចុះអើ បើសិនជាមីងអាចមានឳកាសដើម្បីផ្តាំផ្ញើរដល់កូនចៅជំនាន់ក្រោយៗទៀតរបស់មីង? តើមីងចង់និយាយអ្វីខ្លះទៅកាន់ពួកគាត់? ហើយមីងចង់អោយគាត់ក្លាយជាមនុស្សបែបណា? ចង់អោយគាត់មានភាពជោកជ័យអីខ្លះក្នុងជីវិតគាត់ដែរ?

ខ៖ ខ្ញុំតែងរាល់ថ្ងៃខ្ញុំតែងនិយាយប្រាប់គាត់ថាអញ្ចេះ កូនអើយចូលព្រះវិហារវិញទៅ។

ក៖ ចាស។

ខ៖​ បើកូនអត់ចូលកូននិងគ្មានរីកចំរើនក្នុងជីវិតរបស់កូន កូនគ្មានបទពិសោធន៏។

ក៖ ចាស។

ខ៖ កូនធ្វើអីតាមតែចិត្តខ្លួនឯងគិត គិតខុសរហូត។

ក៖ ចាស។

ខ៖ អញ្ចឹងកូនត្រូវត្រឡប់ទៅព្រះវិហារវិញដើម្បីអោយកូនមានភាពរីកចំរើនក្នុងជីវិត។

ក៖ ចាស។

ខ៖ ហើយយើងបានរឹងមាំដោយខ្លួនឯង។

ក៖ ចាស។

ខ៖ អត់ចាំបាច់ពឹងគេអញ្ចឹងហាណា។

ក៖ ចាស។

ខ៖ ក៏ប៉ុន្តែអ្វីដែរយើងធ្វើគេអត់ស្តាប់។

ក៖ ចាស។

ខ៖ គេអត់ស្តាប់យើងទេគេមិនដែរគិតថាអ្វីដែរយើងនិយាយគឺវាត្រូវហ្អេ។

ក៖ ចាស។

ខ៖ ប៉ុន្តែនៅពេលដែរគេខុសគេមករកយើងហើយ។

ក៖ ចាស។

ខ៖ អញ្ចឹងហើយត្រង់ហ្នឹងហើយដែរយើងចេះតែនិយាយប្រាប់គេថាអោយគេចូលព្រះវិហារវិញមក។

ក៖ ចាស។

ខ៖ ដើម្បីមានមិត្តភក្រ័នែនាំគេអញ្ចឹងហាណា។

ក៖ ចាស។

ខ៖ ប៉ុន្តែបើមានអ្នកដ៏ទៃគេនិយាយគេនិងចាំ។

ក៖ ចាស។

ខ៖ ដូចសីហាខ្ញុំក៏ប្រាប់គាត់ដែរ ថាអ្វីដែរគាត់និយាយទៅគាត់អត់ចាំពីសំដីរបស់យើងទេ តែមានអ្នកផ្សេងនិយាយមកគាត់យកអាពាក្យគេនិយាយមកហ្នឹងមកប្រាប់យើង។

ក៖ ចាស។

ខ៖ ប៉ុន្តែអាយើងនិយាយហ្នឹងវាដូចគេ។

ក៖ ចាស។

ខ៖ ប៉ុន្តែគេអត់ចាំសំដីរបស់យើង គេចាំសំដីរបស់អ្នកដ៏ទៃ។

ក៖ ចាស។

ខ៖ អញ្ចឹងបានខ្ញុំចង់អោយគេចូលព្រះវិហារវិញ។

ក៖ អញ្ចឹងបំណងប្រាថ្នារបស់អ្នកមីងគឺ ចង់ផ្តាំផ្ញើរដល់ពួកគាត់ដល់កូនចៅរបស់មីងដើម្បីគាត់នៅតែបន្តមកព្រះវិហារហើយចង់អោយគាត់មានភាពជោកជ័យក្នុងជីវិត?

ខ៖ ចាស អោយគាត់រឹងមាំ។

ក៖ អោយគាត់រឹងមាំ។

ខ៖ កុំអោយពិបាក អើ ដោះស្រាយនៅបញ្ហានីមួយៗអញ្ចឹងហាណា។

ក៖ ចាស។

ខ៖ បើសិនជាគាត់មកព្រះវិហារយើងមានមិត្តភក្រ័។

ក៖ ជួយគាត់។

ខ៖ ជួយផ្តល់យោបល់លើកទឹកចិត្ត។

ក៖ ចាស។

ខ៖ ចាស ជួយដោះស្រាយបញ្ហាអ្វីដែរវាពិបាកៗ។

ក៖ ចាសចាស។

ខ៖ បើសិនជាគាត់ដោះស្រាយខាងលោកកីយ៏គាត់និងដើរផ្លូវខុសទៀត។

ក៖ ចាស។

ខ៖ បានខ្ញុំចង់អោយគាត់មកត្រឡប់មកវិញ។

ក៖ ចាសចាស អញ្ចឹងមីងអស់ហើយ?

ខ៖ ចាសខ្ញុំអស់ហើយ។

ក៖ អញ្ចឹងអើ ខ្ញុំអស់គុណច្រើនអ្នកមីងអើ ដែរបានចំណាយពេលវេលារបស់អ្នកមីងដើម្បីមកពិភាក្សានិងប្រាប់ពីជីវប្រវត្តរបស់អ្នកមីងប្រាប់ខ្ញុំហា។

ខ៖ ចាស។

ក៖ អញ្ចឹងអ្នកមីងបន្ទាប់ពីខ្ញុំសំភាសន៏អ្នកមីងហើយខ្ញុំនិងយកសំលេងនៃការសម្ភាសនេះរបស់អ្នកមីងដាក់ចូលទៅក្នុងវេបសាយមួយរបស់សាលា BYU ដែរមានឈ្មោះថា [www.cambodaioralhistriec.byu.edu](http://www.cambodaioralhistriec.byu.edu) អញ្ចឹងតើអ្នកមីងអនុញាតិដើម្បីអោយខ្ញុំយកសំលេងរបស់អ្នកមីងដាក់ចូលទៅក្នុងវេបសាយរបស់សាលា BYU ហ្អេសមីង?

ខ៖ ចាស ខ្ញុំOK.

ក៖ ចាស! អញ្ចឹងអ្នកមីងយល់ព្រមហើយ?

ខ៖ ចាស។

ក៖ ចាស អញ្ចឹងអរគុណច្រើនអ្នកមីង ហើយខ្ញុំដឹងថាអ្វីទាំងអស់ដែរមីងបានចែកចាយវានិងជួយដល់កូនចៅជំនាន់ក្រោយៗទៀតរបស់មីង ដើម្បីអោយពួកគាត់អាចមានឳកាសចូលស្តាប់ ហើយស្តាប់ការបង្រៀនរបស់មីង ហើយនិងមនុស្សដ៏ទៃទៀតគេនិងអាចមានឳកាសរៀនពីជីវិតរបស់មីងផងដែរណាមីង។

ខ៖ ចាសអរគុណ។

ក៖ អញ្ចឹងខ្ញុំអរគុណច្រើនមីង។

ខ៖​ ចាសអរគុណ។

( ការសង្ខេបពីខ្ញុំនិមល ជីវិតគាត់មានតែការលំបាកស្ទើពេញមួយជីវិតដល់សព្វថ្ងៃ តែគាត់បានការទុកចិត្តលើព្រះខ្លាំងមែនទែន វាជាសេចក្តីជំនឿដ៏មុតមាំមួយដែរអាចផ្លាស់ប្តូរដួងចិត្តគាត់អោយល្អប្រសើរជាងមុនមានក្តីសុកច្រើនជាងមុន។)